Diari Oficial de la Generalitat Valenciana


Sumari del DOGV 9597, del 17-05-2023 (2023/5306)

ORDRE 4/2023, de 15 de maig, de 2023, de la Conselleria de Política Territorial, Obres Públiques i Mobilitat, per la qual es convoquen ajudes per a la modernització d'empreses privades de transport de viatgers prestadores de serveis de transport per carretera i d'empreses privades que intervenen en el transport de mercaderies per carretera, en el marc del Pla de recuperació, transformació i resiliència - finançat per la Unió Europea, NextGeneration EU.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9597

Data del DOGV
:   17-05-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/5306


Data del document
:   15-05-2023

Organisme emissor
:   Conselleria de Política Territorial, Obres Públiques i Mobilitat

Tipus de document
:   Ordre

Correcció d'errades

Anàlisi jurídica

 Descriptors 

:   * Conselleria de Política Territorial, Obres Públiques i Mobilitat
    * legislació

ORDRE 4/2023, de 15 de maig, de 2023, de la Conselleria de Política Territorial, Obres Públiques i Mobilitat, per la qual es convoquen ajudes per a la modernització d'empreses privades de transport de viatgers prestadores de serveis de transport per carretera i d'empreses privades que intervenen en el transport de mercaderies per carretera, en el marc del Pla de recuperació, transformació i resiliència - finançat per la Unió Europea, NextGeneration EU. [2023/5306]  
El Reglament (UE) 2021/241, del Parlament Europeu i del Consell, de 12 de febrer de 2021, pel qual s'estableix el Mecanisme de recuperació i resiliència (MRR), i, en compliment del que estableix aquest, el Reial Decret llei 36/2020, de 30 de desembre, pel qual s'aproven mesures urgents per a la modernització de l'Administració pública i per a l'execució del Pla de recuperació, transformació i resiliència (PRTR), i el Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la COVID-19, estableixen els projectes que es posaran en marxa en el període 2021-2024 per a maximitzar l'impacte que els fons tindran sobre la recuperació i la transformació ràpida de l'economia.  
L'esmentat Pla de recuperació, transformació i resiliència s'estructura en quatre eixos, deu polítiques palanca i trenta components, les quals recullen el conjunt d'accions públiques i privades per a accelerar el compliment dels objectius que recull aquest. Més específicament, dins de la política palanca 2 (Infraestructures i ecosistemes resilients), el component 6 (Mobilitat sostenible, segura i connectada) pretén avançar en la consecució de determinats objectius orientats al sector del transport i la mobilitat a través d'una sèrie de línies d'inversió. En concret, la inversió 4 (C6.I4) pretén impulsar el sector del transport mitjançant actuacions destinades a la digitalització i la intermodalitat, a través d'una sèrie de línies d'acció, entre les quals destaca la línia d'acció 15: Projectes d'inversió per a la digitalització dels serveis de transport de passatgers i mercaderies en l'àmbit autonòmic i local.  
  
Aquest programa d'inversions pretén incrementar l'eficiència de les empreses i del sistema de transport mitjançant la digitalització, la sostenibilitat, la connectivitat, la renovació dels sistemes i la introducció de noves tecnologies en el sector, ja que es considera necessari no només promoure la modernització de les empreses de transport, sinó també dels operadors de transport i de les empreses carregadores, com a membres indispensables de la cadena de transport. Amb l'objectiu de desenvolupar i dotar de contingut la línia d'acció esmentada, el Ministeri de Transports, Mobilitat i Agenda Urbana va aprovar el Reial decret 902/2022, de 25 d'octubre, pel qual s'aprova la concessió directa, a les comunitats autònomes i a les ciutats de Ceuta i Melilla, d'ajudes per a la modernització d'empreses privades de transport de viatgers prestadores de serveis de transport per carretera i d'empreses privades que intervenen en el transport de mercaderies per carretera, en el marc del Pla de recuperació, transformació i resiliència - finançat per la Unió Europea-NextGenerationEU.  
  
El marc regulador de les ajudes és conforme a la distribució competencial existent en la matèria, concretada en els articles 149.1.13a i 149.1.23a de la Constitució Espanyola, que atribueixen a l'Estat la competència exclusiva sobre bases i coordinació de la planificació general de l'activitat econòmica i la legislació bàsica sobre protecció del medi ambient, sense perjudici de les facultats de les comunitats autònomes d'establir normes addicionals de protecció, respectivament.  
  
A causa del marc competencial i de la jurisprudència constitucional aplicable en matèria d'ajudes i subvencions que va començar a articular-se amb la Sentència del Tribunal Constitucional 13/1992, de 6 de febrer, i que recentment s'ha perfilat amb les sentències 9/2017, de 19 de gener, i 62 i 64/2018, de 7 de juny, el Reial decret 902/2022, de 25 d'octubre, s'aplica el procediment de concessió directa de subvencions a les comunitats autònomes i a les ciutats de Ceuta i Melilla, basat en mecanismes de cooperació i col·laboració substancials a l'estructura de l'estat de les autonomies. D'aquesta manera, aquest reial decret estableix que correspondrà a les comunitats autònomes i a les ciutats de Ceuta i Melilla aprovar les convocatòries de subvencions a favor de les persones destinatàries últimes de les ajudes, amb compliment estricte de les fites i els objectius del PRTR.  
En compliment del que estableix el Reglament (UE) 2021/241 i del Reial Decret llei 36/2020, el Consell va aprovar el Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la COVID-19. El capítol VI del Decret llei 6/2021 estableix que les disposicions d'aquest capítol s'aplicaran exclusivament a la tramitació, la gestió i l'execució d'inversions, accions i projectes de l'Administració de la Generalitat i de les entitats del seu sector públic instrumental, incloses en el Pla de recuperació, transformació i resiliència finançat pel Mecanisme europeu de recuperació i resiliència i pels fons REACT-EU per a ajudar a la recuperació després de la crisi de la COVID-19 establit en el Reglament (UE) 2020/2094, del Consell, de 14 de desembre de 2020, encara que s'incloga també algun percentatge de fons propis de la Generalitat.  
D'altra banda, en l'article 10 del Reial decret 902/2022 s'estableixen les obligacions de les comunitats autònomes en relació amb la concessió i la gestió de les ajudes i, en concret, estableix un termini màxim de cinc mesos des de la concessió de la subvenció perquè s'efectuen les convocatòries de les comunitats autònomes. Així mateix, i en compliment de les obligacions que l'article 22 del Reglament (UE) 241/2021, del Parlament Europeu i del Consell, de 12 de febrer de 2021, imposa a Espanya en relació amb la protecció dels interessos financers de la Unió com a beneficiari dels fons de l'MRR, les comunitats autònomes i les ciutats de Ceuta i Melilla com a entitats executores hauran de disposar d'un pla de mesures antifrau que els permeten garantir i declarar que, en el seu àmbit d'actuació respectiu, els fons corresponents s'han utilitzat de conformitat amb les normes aplicables, en particular, pel que fa a la prevenció, la detecció i la correcció del frau, la corrupció i els conflictes d'interessos, segons el que estipula l'article 6 de l'Ordre HFP/1030/2021.  
  
El Pla de mesures antifrau de data 22 de febrer de 2022, aprovat per la Conselleria de Política Territorial, Obres Públiques i Mobilitat, compleix els requeriments que estableix l'article 6.5 de l'Ordre HFP/1030/2021, de 29 de setembre. En aquest es configuren com a actuacions obligatòries per a l'òrgan gestor l'avaluació del risc la formalització de la declaració d'absència de conflicte d'interessos (DACI) i la disponibilitat d'un procediment per a abordar conflictes d'interessos. D'altra banda, l'Ordre HFP/55/2023, de 24 de gener, relativa a l'anàlisi sistemàtica del risc de conflicte d'interés en els procediments que executen el PRTR, ha desenvolupat el contingut de la disposició addicional cent dotzena de la Llei 31/2022, de 23 de desembre, de pressupostos generals de l'Estat per a l'any 2023, i regula el procediment d'anàlisi sistemàtica i automatitzada del risc del conflicte d'interessos mitjançant una eina informàtica de mineria de dades, amb seu en l'Agència Estatal d'Administració Tributària d'Espanya. Quant a la lluita contra el frau, la Llei 2/2023, de 20 de febrer, reguladora de la protecció de les persones que informen sobre infraccions normatives i de lluita contra la corrupció, reforça les disposicions normatives de persecució del frau.  
  
L'article 62 del Reial Decret llei 36/2020, de 30 de desembre, pel qual s'aproven mesures urgents per a la modernització de l'Administració pública i per a l'execució del Pla de recuperació, transformació i resiliència, en el cas de subvencions relacionades finançables amb fons europeus, regulades per la Llei 38/2003, de 17 de novembre, general de subvencions, que tinguen per objectiu finançar actuacions o situacions concretes que no requerisquen valoració comparativa amb altres propostes, permet dictar les resolucions de concessió per ordre de presentació de sol·licituds una vegada fetes les comprovacions de concurrència de la situació o l'actuació subvencionable i el compliment de la resta de requisits exigits, fins a l'esgotament del crèdit pressupostari assignat en la convocatòria. En la mateixa línia, l'article 24 del Decret llei 6/2021, d'1 d'abril, del Consell, de mesures urgents en matèria economicoadministrativa per a executar actuacions finançades per instruments europeus per a ajudar a la recuperació de la crisi conseqüència de la COVID-19, faculta perquè, sempre que es donen les condicions previstes a aquest efecte, en l'àmbit d'aquest decret llei, serà aplicable el règim de concurrència no competitiva que preveu l'article 62.1 del Reial Decret llei 36/2020, de 30 de desembre.  
  
  
  
ORDENE  
  
Article 1. Objectiu  
És objectiu d'aquesta ordre la convocatòria d'ajudes en el marc jurídic i ajustant-se a les bases reguladores aprovades pel Reial decret 902/2022, de 25 d'octubre, pel qual s'aprova la concessió directa a les comunitats autònomes i a les ciutats de Ceuta i Melilla, per a la modernització d'empreses privades de transport de viatgers prestadores de serveis de transport per carretera i d'empreses privades que intervenen en el transport de mercaderies per carretera, en el marc de la inversió 4 del component 6 del Pla de recuperació, transformació i resiliència, finançat per la Unió Europe-Next Generation EU.  
  
En el que no preveja aquesta convocatòria d'ajudes, caldrà ajustar-se al que estableixen les bases reguladores aprovades pel Reial decret 902/2022, de 25 d'octubre.  
  
Article 2. Règim jurídic de concessió  
1. Aquestes ajudes es concedeixen en règim de concurrència no competitiva d'acord amb el que estableix l'article 62 del Reial Decret llei 36/2020, de 30 de desembre, pel qual s'aproven mesures urgents per a la modernització de l'Administració pública i per a l'execució del Pla de recuperació, transformació i resiliència, i l'article 24 del Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a ajudar a la recuperació de la crisi conseqüència de la COVID-19.  
2. Aquesta ajuda s'atorga a l'empara de la subvenció concedida de manera directa pel Reial decret 902/2022, de 25 d'octubre, pel Ministeri de Transports, Mobilitat i Agenda Urbana, en el marc del Mecanisme de recuperació i resiliència.  
3. La concessió de les ajudes aprovades per aquesta ordre estarà sotmesa als requisits i els límits que estableix el Reglament (UE) 1407/2013, de 18 de desembre, de 2013, relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis, sense perjudici de la resta de disposicions tant del dret nacional com de la Unió Europea que puguen resultar aplicables, particularment les que s'aproven en l'àmbit de l'execució i la gestió tant del Mecanisme europeu de recuperació i resiliència com del PRTR.  
  
L'import total de les ajudes de minimis que podrà concedir-se a cadascuna d'aquestes persones destinatàries últimes no podrà excedir la xifra de 200.000 euros durant qualsevol període de tres exercicis fiscals.  
  
Així mateix, l'import total de les ajudes de minimis que podrà concedir-se a cadascuna d'aquestes persones destinatàries últimes, en el cas que realitzen per compte d'altri operacions de transport de mercaderies per carretera, no podrà excedir la xifra de 100.000 euros durant qualsevol període de tres exercicis fiscals.  
  
Article 3. Finançament i distribució de les ajudes  
1. La dotació de les ajudes que regula aquesta convocatòria ascendeix a un import global màxim d'68.218.864 €, assignat a la Comunitat Valenciana en l'annex II del Reial decret 902/2022, de 25 d'octubre. Aquest import es finançarà amb càrrec a l'aplicació pressupostària 53.26.36.97905.2, línia S9077000, del pressupost de despeses vigent. Aquestes ajudes seran objecte de finançament amb el Mecanisme de recuperació i resiliència, establit pel Reglament (UE) 2021/241, del Parlament Europeu i del Consell, de 12 de febrer de 2021, per estar inclòs aquest programa en el component 6 del Pla de recuperació, transformació i resiliència (PRTR).  
2. Durant la vigència d'aquesta convocatòria i per a cadascuna de les anualitats de duració d'aquesta, es podran incorporar a l'exercici pressupostari següent, si és el cas, i de conformitat amb l'article 21 del Decret llei 6/2021, d'1 d'abril, del Consell, els romanents de crèdit associats a l'esmentada línia de subvenció corresponents al pressupost anual que no s'haja pogut destinar a finançar les inversions establides inicialment, si l'import global màxim que estableix l'apartat 1 d'aquest article no s'ha esgotat.  
  
Article 4. Persones destinatàries últimes i requisits  
1. Seran persones destinatàries últimes de les ajudes que preveu aquesta ordre, sempre que tinguen la residència fiscal a la Comunitat Valenciana, tant les persones jurídiques privades que s'incloguen en la definició de pime d'acord amb el que estableix l'annex I del Reglament (UE) 651/2014, de la Comissió, de 17 de juny de 2014, com les persones físiques, quan, en tots dos casos, complisquen alguna de les condicions següents en la data de sol·licitud de les ajudes:  
a) Siguen titulars d'alguna de les següents autoritzacions en vigor:  
1. Una autorització de transport públic de mercaderies habilitadora per a fer transport amb vehicles o conjunts de vehicles de més de 3,5 t de massa màxima, identificada amb la clau MDPE.  
2n. Una autorització de transport públic discrecional de viatgers amb autobús, identificada amb la clau VDE.  
3r. Una autorització de transport públic de mercaderies, habilitadora per a fer transport amb vehicles de fins a 3,5 t de massa màxima, identificada amb la clau MDLE.  
4t. Una autorització d'operador de transport habilitadora per a mediar en la contractació de transports públics de mercaderies, identificades registralment amb la clau OT.  
b) Presten servei públic de transport urbà amb autobús i estiguen exemptes d'obtindre alguna de les autoritzacions incloses en la lletra a d'aquest apartat.  
c) Intervinguen en el procés de transport de mercaderies com a carregador/descarregador o expedidor/receptor, tal com es reflecteix en la Llei 16/1987, de 30 de juliol, en el document de control i en l'ADR.  
2. La persona destinatària última, per a adoptar les solucions de modernització incloses com a actuacions subvencionables en l'article 6.1 i destinar l'import de la subvenció a aquestes, haurà de formalitzar els corresponents acords de prestació de solucions de modernització amb els proveïdors de solucions de modernització adherits de conformitat amb el que preveuen els articles següents d'aquesta ordre.  
  
3. No podran ser destinatàries últimes de les ajudes:  
a) Les empreses que estiguen en situació de crisi, d'acord amb la definició que a aquest efecte es realitza en el Reglament (UE) 651/2014, de la Comissió, de 17 de juny de 2014, pel qual es declaren determinades categories d'ajudes compatibles amb el mercat interior en aplicació dels articles 107 i 108 del tractat (DO L187/1, de 26.06.2014).  
  
b) Les persones o les entitats en les quals concórrega alguna de les circumstàncies que enumera l'article 13, apartats 2 i 3, de la Llei 38/2003, de 17 de novembre.  
c) Les empreses que estiguen subjectes a una ordre de recuperació pendent sobre qualsevol ajuda o subvenció que se'ls haja atorgat amb anterioritat, bé per haver-se declarat ajuda il·legal i incompatible amb el mercat interior, bé per qualsevol mena d'incompliment de les obligacions que se li atribuïren en la concessió.  
d) Les empreses o les entitats de titularitat pública que siguen prestadores del servei de transport públic urbà.  
  
Article 5. Proveïdors de solucions de modernització  
1. Podran ser proveïdors de solucions de modernització adherits les empreses que complisquen els requisits següents i s'adherisquen al programa mitjançant el procediment que estableix l'apartat 6 d'aquest article:  
a) Tindre el domicili fiscal i el centre de prestació de les activitats objecte de subvenció a la Unió Europea.  
b) Una facturació acumulada de, almenys, 100.000 euros en els dos anys anteriors a comptar del moment de la presentació de la sol·licitud d'adhesió, o 50.000 euros l'any anterior, en projectes similars als que s'han de desplegar per a les persones destinatàries últimes en qualsevol de les solucions de modernització de les activitats subvencionables de l'article 6.1. Per al cas de persones treballadores autònomes sense treballadors a càrrec seu, la facturació acumulada haurà de ser de, almenys, 70.000 euros en els dos anys anteriors a comptar del moment de la presentació de la sol·licitud d'adhesió, o 35.000 euros l'any anterior, en projectes similars als que s'han de desplegar per a les persones destinatàries últimes en qualsevol de les solucions de modernització de les activitats subvencionables. La facturació que s'acredite haurà de correspondre al mercat de la Unió Europea.  
  
c) Estar al corrent de les obligacions tributàries i davant de la Seguretat Social.  
d) No tindre la consideració d'empresa en crisi d'acord amb el que disposa l'article 2.18 del Reglament (UE) 651/2014, de la Comissió, de 17 de juny de 2014, pel qual es declaren determinades categories d'ajudes compatibles amb el mercat interior en aplicació dels articles 107 i 108 del tractat (DO L187/1, de 26.06.2014).  
El compliment dels requisits que preveuen les lletres a a d haurà d'acreditar-se de la manera i amb els mitjans que es determinen en l'anunci d'adhesió.  
2. Els proveïdors de solucions de modernització adherits seran els qui podran prestar les solucions de modernització objecte de subvenció incloses en l'article 6.1 d'aquesta ordre.  
3. Les obligacions dels proveïdors de solucions de modernització adherits seran les següents:  
a) Comunicar, en cas de requeriment, les empreses contractades, en el cas que n'hi haja, amb les quals prestarà cadascuna de les solucions de modernització.  
b) Esmentar, en les accions de comunicació, publicacions, pàgines web o similars realitzades per a la difusió de la seua condició d'adherits a aquest programa d'ajudes, que el finançament de les ajudes s'efectua amb fons del Pla de recuperació, transformació i resiliència d'Espanya, finançat pel pla europeu Next Generation EU, d'acord amb el que estableixen l'article 34 de l'RMRR i l'article 50 del Reglament (UE) 2021/1060, del Parlament Europeu i del Consell, de 24 de juny de 2021.  
  
c) Prestar la col·laboració corresponent en les labors de comprovació de la prestació correcta de les actuacions subvencionades, especialment, en el cas d'auditories.  
d) Col·laborar en la justificació i presentar la documentació corresponent a aquest efecte de conformitat amb l'article 12 i l'annex II d'aquesta ordre.  
e) No promocionar a través dels canals i els mitjans que pose a la disposició l'Administració de la Generalitat, si és el cas, i per a aquest programa d'ajudes, productes i serveis que no corresponguen a actuacions subvencionables incloses en l'article 6.1 d'aquesta ordre, i no condicionar la persona destinatària última perquè contracte qualsevol altre producte que no corresponga a les actuacions esmentades.  
f) Complir totes les condicions que continga l'anunci d'adhesió per a ser proveïdor de solucions de modernització.  
g) Mantindre el domicili fiscal i el centre de prestació de les activitats objecte de subvenció a la Unió Europea.  
h) Complir el Principi de no causar dany significatiu (Principi de Do No Significant Harm —DNSH—), recollit en el Reglament (UE) 2020/852, del Parlament Europeu i del Consell, de 18 de juny de 2020, en cada acord de prestació de solucions de modernització que es formalitze.  
i) Establir mesures eficaces i proporcionades per a evitar el frau en el compliment del que exigeix la normativa de subvencions públiques, així com per a impedir el doble finançament i la falsificació de la documentació.  
4. Els proveïdors de solucions de modernització adherits podran assistir de manera voluntària les persones destinatàries últimes en la sol·licitud i la gestió de les ajudes corresponents.  
5. L'adhesió a aquest programa d'ajudes implica el compromís de realitzar bones pràctiques en la prestació de serveis a empreses.  
  
6. Les entitats interessades a adquirir la condició de proveïdors de solucions de modernització adherits hauran de sol·licitar l'adhesió en la seu electrònica del Ministeri de Transports, Mobilitat i Agenda Urbana.  
  
7. Els proveïdors de solucions de modernització adherits estaran subjectes a un procediment de control per part de l'òrgan concedent. Aquest procediment de control abastarà els requisits i les obligacions establits en aquesta ordre per a aquests proveïdors i s'establirà de manera contínua durant el període de vigència del programa d'ajudes. En cas de detectar-se l'incompliment de qualsevol dels requisits o les obligacions que disposa aquesta ordre, es donaran de baixa totes les referències d'actuacions subvencionables que el proveïdor de solucions de modernització adherit haja donat d'alta, amb una audiència prèvia a aquest per un termini de deu dies, sense perjudici del reintegrament i de la imposició de sancions en aplicació de la Llei 38/2003, de 17 de novembre.  
  
8. La condició de proveïdor de solucions de modernització adherit al programa podrà perdre's mitjançant una petició expressa de l'entitat interessada sempre que no hi haja treballs pendents de realitzar o justificar derivats dels acords de prestació de solucions de modernització que haja formalitzat amb les persones destinatàries últimes.  
  
9. Els proveïdors de solucions de modernització adherits al programa estaran donats d'alta i, per tant, capacitats com a proveïdors de solucions de modernització, per a una o diverses de les tipologies d'actuacions subvencionables que defineix l'article 6.1 i incloses en l'annex I.  
  
10. Aquesta condició d'alta es considerarà oficial mitjançant la publicació del proveïdor de solucions de modernització adherit i la seua oferta de serveis en el registre que dispose per a aquest efecte el Ministeri de Transports, Mobilitat i Agenda Urbana, que es publicarà en la seu electrònica d'aquest.  
11. Els proveïdors de solucions de modernització adherits hauran de contribuir als objectius de sobirania digital i autonomia estratègica de la Unió Europea, així com garantir la seguretat de la cadena de subministrament tenint en compte el context internacional i la disponibilitat de qualsevol component o subsistema tecnològic sensible que puga formar part de la solució, mitjançant l'adquisició, quan siga procedent, d'equips, components, integracions de sistemes i programari associat a proveïdors situats a la Unió Europea.  
12. En tot cas, s'entendrà que és el proveïdor de solucions de modernització, com a endossatari, qui rebrà el pagament del xec modernitza, prèviament sol·licitat i concedit a la persona destinatària última, en nom d'aquesta i mitjançant transferència bancària realitzada a aquest efecte. El fonament del pagament al proveïdor de solucions de modernització es troba en la subscripció de l'acord de prestació de solucions de modernització signat entre les parts.  
  
Article 6. Actuacions subvencionables  
1. Seran actuacions subvencionables les categories de solucions de modernització que es llisten a continuació i que complisquen els requisits que estableix l'annex I d'aquesta ordre:  
a) Categoria 1. Gestió de documents de control electrònics.  
b) Categoria 2. Sistema de tacògraf intel·ligent de segona generació.  
  
c) Categoria 3. Integració de documents de control electrònics en els sistemes de gestió.  
d) Categoria 4. Implantació de sistemes TMS/ERP.  
e) Categoria 5. Implantació de sistemes SAE.  
f) Categoria 6. Actualització de sistemes SAE.  
g) Categoria 7. Ajudes als serveis de transport de viatgers.  
h) Categoria 8. Implantació d'aplicacions per a reclamacions per mitjans electrònics.  
i) Categoria 9. Millora de sistemes de ticketing.  
2. Atés el caràcter incentivador de les ajudes, només s'admetran actuacions, per part de les persones destinatàries últimes de les ajudes, que s'inicien amb posterioritat a la data de registre de la sol·licitud de l'ajuda. En aquest context, s'entendrà com a data d'inici d'actuacions la data de la signatura del contracte entre la persona destinatària última i el proveïdor de solucions de modernització.  
3. En cap cas, el cost d'adquisició dels serveis o els productes podrà ser superior al valor de mercat, de conformitat amb l'article 31.1 de la Llei 38/2003, de 17 de novembre, general de subvencions.  
  
4. No es consideraran subvencionables l'Impost sobre el Valor Afegit, l'Impost General Indirecte Canari ni l'Impost sobre la Producció, els Serveis i la Importació que es produïsquen en l'adopció de solucions de modernització, de conformitat amb l'article 31.8 de la Llei 38/2003, de 17 de novembre, general de subvencions.  
  
Article 7. Quantia de les ajudes  
1. Les quanties unitàries de les ajudes a les persones destinatàries últimes per a les actuacions subvencionables, en funció de la seua grandària i tipus d'activitat, es recullen en la taula següent:  
  
2. Cada persona destinatària última podrà triar fins a un màxim de dues solucions de modernització entre les establides com a elegibles en l'annex I per a la seua grandària i tipus d'activitat.  
  
Article 8. Compatibilitat de les ajudes  
1. Les ajudes per a les actuacions subvencionables a les quals es fa referència en l'article 6 d'aquesta ordre seran incompatibles amb altres subvencions o ajudes que puguen concedir-se per als mateixos costos subvencionables, procedents de qualsevol administració o ens públic o privat, nacional o d'organismes internacionals.  
2. Les ajudes per a les actuacions subvencionables que preveu l'article 6 d'aquesta ordre seran incompatibles amb la percepció d'altres ajudes, que cobrisquen el mateix cost, procedents d'altres programes i instruments de la Unió Europea, en aplicació de l'article 9 de l'RMRR i de l'article 191 del Reglament (UE, Euratom) 2018/1046, del Parlament Europeu i del Consell, de 18 de juliol de 2018.  
3. S'estableixen les incompatibilitats següents en relació amb el programa Kit Digital, regulat per l'Ordre ETD/1498/2021, de 29 de desembre, per la qual s'aproven les bases reguladores de la concessió d'ajudes per a la digitalització de petites empreses, microempreses i persones en situació d'autoocupació, en el marc de l'Agenda Espanya Digital 2025, el Pla de digitalització pimes 2021-2025 i el Pla de recuperació, transformació i resiliència d'Espanya —finançat per la Unió Europea-Next Generation EU:  
a) Les persones destinatàries últimes que tinguen menys de deu empleats i que hagen sigut beneficiàries de les ajudes del programa Kit Digital corresponents a la categoria de solució de digitalització IV. Gestió de clients, no podran sol·licitar les següents categories de solucions de modernització entre les que preveu l'article 6:  
1. Categoria 8. Implantació d'aplicacions per a reclamacions per mitjans electrònics.  
2. Categoria 9. Millora de sistemes de ticketing.  
b) Les persones destinatàries últimes que tinguen menys de deu empleats i que hagen sigut beneficiàries de les ajudes del programa Kit Digital corresponents a la categoria de solució de digitalització VI. Gestió de processos, no podran sol·licitar les categories següents de solucions de modernització entre les que preveu l'article 6 d'aquesta ordre:  
  
1. Categoria 1. Gestió de documents de control electrònics.  
2. Categoria 3. Integració de documents de control electrònics en els sistemes de gestió.  
3. Categoria 4. Implantació de sistemes TMS/ERP.  
4. Categoria 5. Implantació de sistemes SAE.  
5. Categoria 6. Actualització de sistemes SAE.  
  
Article 9. Forma i termini de presentació de les sol·licituds  
1. El termini de presentació de sol·licituds s'iniciarà el dia següent a la seua publicació en el DOGV i finalitzarà el 30 de juny de 2024. S'haurà de presentar una sol·licitud per cada categoria de solucions de modernització sol·licitada, amb el límit màxim de dues categories per cada persona beneficiària última de l'ajuda. En cas que una mateixa persona sol·licitant realitze més de dues sol·licituds, les sol·licituds que excedisquen el màxim de dos, establit per l'article 20.2 del Reial decret 902/2022, es denegaran, llevat que renuncie expressament a alguna de les dues primeres sol·licituds registrades.  
2. Per a les persones obligades a relacionar-se a través de mitjans electrònics amb les administracions públiques, en els termes de l'article 14 de la Llei 39/2015, d'1 d'octubre, del procediment administratiu comú de les administracions públiques, la presentació de sol·licituds i la documentació per a obtindre les ajudes convocades en aquesta ordre es realitzarà mitjançant un tràmit electrònic a través de la Seu electrònica de la Generalitat https://sede.gva.es/va/, apartat Serveis en línia, seleccionant el tràmit corresponent. Les sol·licituds es presentaran a través de l'URL següent: https://www.gva.es/es/proc24168.  
Els qui intervinguen en el procés de transport de mercaderies com a carregador/descarregador o expedidor/receptor, que siguen persones físiques i que, d'acord amb la Llei 39/2015, d'1 d'octubre, no estiguen obligades a relacionar-se a través de mitjans electrònics amb les administracions públiques, podran presentar les sol·licituds i la documentació complementària que dirigisquen als òrgans de les administracions públiques:  
a) En el registre electrònic de l'administració o l'organisme al qual es dirigisquen, així com en la resta de registres electrònics de qualsevol dels subjectes als quals es refereix l'article 2.1 de la llei esmentada, a través de l'enllaç següent: https://www.gva.es/es/proc24168.  
b) En les oficines de Correus, de la manera que s'establisca reglamentàriament.  
c) En les representacions diplomàtiques o oficines consulars d'Espanya en l'estranger.  
d) En les oficines d'assistència en matèria de registres.  
e) En qualsevol altre que establisquen les disposicions vigents.  
3. Les sol·licituds s'atendran per ordre rigorós de presentació fins a l'esgotament dels fons.  
Es considerarà esgotat el pressupost quan s'efectue el registre de l'última sol·licitud d'ajuda que totalitze l'import assignat a la Comunitat Valenciana en l'annex II del Reial decret 902/2022, de 25 d'octubre. En cas que s'esgote el pressupost, i sempre que no haja expirat la vigència dels programes, es podran continuar registrant sol·licituds en la llista de reserva provisional, que s'atendran per ordre rigorós d'entrada, supeditades al fet que es produïsquen desestimacions o renúncies de les sol·licituds d'ajuda prèvies que puguen alliberar pressupost o bé s'incorpore nou pressupost a la convocatòria. En cap cas la presentació d'una sol·licitud a la llista de reserva provisional generarà cap dret per a la persona sol·licitant, fins que no es valide la sol·licitud.  
  
4. La documentació requerida per a formalitzar la sol·licitud serà la següent:  
a) Fotocòpia del DNI, per als ciutadans espanyols, o d'un document equivalent que acredite la identitat dels ciutadans estrangers i en el qual figure el NIE de la persona física titular de l'establiment o de la targeta d'identificació fiscal en què conste el NIF de la persona jurídica, així com, en els dos casos, del seu representant, excepte si hi ha un consentiment exprés de l'interessat perquè les seues dades d'identitat personal puguen consultar-se mitjançant el Sistema de Verificació de Dades d'Identitat establit en l'Ordre YXZ 2261/2006, de 26 de desembre, per la qual s'estableixen la configuració, les característiques i els requisits i els procediments d'accés al Sistema de Verificació. Igualment, les persones destinatàries últimes podran optar per presentar la targeta d'identificació fiscal en què conste el NIF de la persona jurídica o permetre la consulta per part de l'Administració, a través del consentiment exprés de la persona interessada. No obstant això, d'acord amb el que estableix l'article 28 de la Llei 39/2015, d'1 d'octubre, s'eximirà les persones interessades de presentar la documentació que haja elaborat qualsevol administració, o que ja haja sigut aportada anteriorment per aquests, sempre que l'interessat no s'opose al fet que l'administració actuant puga consultar o recaptar aquests documents. D'altra banda, la disposició addicional huitena de la Llei orgànica 3/2018, de 5 de desembre, de protecció de dades personals i garantia dels drets digitals, reconeix la potestat de verificació de les administracions públiques, en relació amb les dades personals que tinga en el seu poder, per a comprovar-ne l'exactitud.  
  
b) En el cas que la persona interessada tramite el procediment mitjançant un representant, la representació haurà d'acreditar-se d'acord amb el que estableix l'article 5 de la Llei 39/2015, d'1 d'octubre, bé mitjançant documentació acreditativa de les facultats de representació de qui formule la sol·licitud, degudament inscrita en els registres públics corresponents, o bé mitjançant un model normalitzat d'acreditació de la representació, signat electrònicament per les dues parts.  
c) Les persones destinatàries últimes que desenvolupen activitats econòmiques acreditaran la inscripció en el Cens d'empresaris, professionals i retenidors o el certificat de situació censal, expedit per l'Agència Estatal d'Administració Tributària o en el cens equivalent de l'Administració Tributària Foral, que ha de reflectir l'activitat econòmica efectivament desenvolupada en la data de sol·licitud de l'ajuda, excepte si hi ha un consentiment exprés de les persones interessades perquè les seues dades es puguen sol·licitar de manera directa a l'Agència Estatal d'Administració Tributària a l'empara de l'article 95.1.k de la Llei 58/2003, de 17 de desembre, i d'acord amb el que regula l'Ordre de 18 de novembre de 1999, per la qual es regula el subministrament d'informació tributària a les administracions públiques per al desenvolupament de les seues funcions, així com els casos que preveu l'article 113.1 (actual 95.1) de la Llei general tributària.  
d) En el cas d'empreses, una declaració responsable en la qual figure la condició de pime. A l'efecte d'aquesta ordre, es consideraran pimes les que s'ajusten a la definició que recull l'annex I del Reglament (UE) 651/2014, de la Comissió, de 17 de juny de 2014:  
  
i. La categoria de mitjana empresa està constituïda per les empreses que ocupen menys de 250 persones i amb un volum de negoci anual que no excedeix 50 milions d'euros, o amb un balanç general anual que no excedeix 43 milions d'euros.  
ii. Es defineix petita empresa com una empresa que ocupa menys de 50 persones i amb un volum de negocis anual o amb un balanç general anual que no supera els 10 milions d'euros.  
iii. Es defineix microempresa com una empresa que ocupa menys de 10 persones i amb un volum de negocis anual o un balanç general anual que no supera els 2 milions d'euros.  
e) Documentació que acredite estar al corrent en el compliment de les obligacions tributàries amb l'Administració de l'Estat, l'Administració de la Generalitat i davant de la Seguretat Social a l'efecte d'obtindre una subvenció atorgada per les administracions públiques, quan la quantia de l'ajuda supere els 10.000 euros per persona destinatària última, d'acord amb el que preveu la lletra c de l'article 63 del Reial Decret llei 36/2020, de 30 de desembre. En cas de no estar obligades a presentar les declaracions o els documents a què es refereixen els articles 18 i 19 del Reglament de la Llei general de subvencions, s'haurà de fer un esment exprés del fonament d'aquesta exempció, de conformitat amb el que preveu l'article 24 d'aquest reglament. Per contra, si no hi ha cap exempció de l'obligació de presentar aquestes declaracions o aquests documents, hauran de constar els certificats acreditatius del compliment d'obligacions tributàries i davant de la Seguretat Social, segons el que preveu l'article 22 d'aquest. La presentació de la sol·licitud d'ajuda comportarà l'autorització del sol·licitant perquè l'òrgan concedent obtinga de manera directa l'acreditació de les circumstàncies que preveuen els articles 18 i 19 del Reglament de la Llei general de subvencions, a través de certificats telemàtics, i en aquest cas el sol·licitant no haurà d'aportar el certificat corresponent.  
  
No obstant això, la persona sol·licitant podrà denegar expressament el consentiment, i llavors haurà d'aportar el certificat.  
f) Declaració responsable del fet que no concorre cap de les circumstàncies enumerades en l'article 13, apartats 2 i 3, de la Llei 38/2003, de 17 de novembre, i, en particular, d'estar al corrent en el pagament d'obligacions per reintegrament de subvencions, que no està en situació de crisi i que no està subjecta a una ordre de recuperació per declaració de la comissió d'ajuda il·legal i incompatible, segons el Reglament (UE) 651/2014, de la Comissió, de 17 de juny de 2014. En relació amb la declaració de no tindre la consideració d'empresa en crisi, les persones destinatàries últimes tindran l'obligació de comunicar qualsevol variació d'aquesta circumstància al llarg de tot el procediment i fins a la justificació de les ajudes rebudes.  
g) Declaració responsable en model normalitzat del fet que no ha sol·licitat ni rebut altres subvencions o ajudes per als mateixos costos subvencionables que els sol·licitats en el context d'aquest programa d'ajudes, de qualsevol Administració, organisme o entitat pública, nacional o internacional.  
h) Declaració per la qual es compromet a concedir els drets i els accessos necessaris per a garantir que la Comissió Europea, l'OLAF, el Tribunal de Comptes Europeu, la Fiscalia Europea i les autoritats nacionals competents exercisquen les seues competències.  
i) Acceptació de la cessió de dades entre les administracions públiques implicades per a complir el que es preveu en la normativa europea que és aplicable i de conformitat amb la Llei orgànica 3/2018, de 5 de desembre.  
j) Declaració responsable relativa al compromís de complir els principis transversals establits en el PRTR i que puguen afectar l'àmbit objecte de gestió.  
k) Documentació necessària per a acreditar la condició de la persona destinatària última en els casos en què no és necessari disposar d'una autorització per a exercir l'activitat:  
i. Per a acreditar que la persona destinatària última intervé en el procés de transport de mercaderies com a carregador/descarregador o expedidor/receptor, tal com es reflecteix en la Llei 16/1987, de 30 de juliol, en el document de control i en l'ADR, aportant una declaració responsable que incloga una relació d'un mínim de cent documents de transport del mateix període anual (cartes de port, documents de control o CMR) que així ho evidencien. Aquests documents hauran d'estar a la disposició de l'autoritat concedent de les subvencions si així ho requereix.  
ii. Per a acreditar que la persona destinatària última presta servei públic de transport urbà amb autobús i estiguera exempt d'obtindre alguna de les autoritzacions incloses en la lletra a de l'article 14.1: certificat expedit per l'òrgan competent de la corresponent entitat local que acredite la prestació del servei públic de transport urbà en la data de sol·licitud de l'ajuda.  
l) Declaració de compromís sobre conflicte d'interessos (DCCI), segons model normalitzat.  
m) Declaració responsable de totes les ajudes subjectes al Reglament de minimis que s'han sol·licitat o rebut durant els dos exercicis fiscals anteriors i durant l'exercici fiscal en curs. Així mateix, s'haurà d'aportar el certificat d'ajudes de minimis, emés per la Intervenció General de l'Administració de l'Estat.  
n) Certificat acreditatiu de la plantilla mitjana en situació d'alta en el Règim General de la Seguretat Social en el període dels dotze mesos anteriors des de la sol·licitud de l'ajuda.  
ny) Document acreditatiu del nombre de vehicles de titularitat de la persona sol·licitant en el moment de sol·licitud de l'ajuda, en cas de no autoritzar la consulta en el Registre d'empreses i activitats de transport (REAT).  
o) Les persones obligades a relacionar-se telemàticament amb les administracions públiques hauran de realitzar el tràmit telemàtic «Procediment per a tramitar les altes, modificacions i baixes de les domiciliacions bancàries (PROPER)», i caldrà aportar el justificant d'haver realitzat el procediment esmentat.  
Els qui intervinguen en el procés de transport de mercaderies com a carregador/descarregador o expedidor/receptor, que siguen persones físiques i que, d'acord amb la Llei 39/2015, d'1 d'octubre, no estiguen obligades a relacionar-se a través de mitjans electrònics amb les administracions públiques, donaran d'alta, modificaran o donaran de baixa les domiciliacions bancàries preferentment mitjançant el tràmit telemàtic anterior o podran presentar, en format físic, el model normalitzat de domiciliació bancària.  
5. Una vegada examinada la documentació aportada, si aquesta no reuneix els requisits exigits, es requerirà la persona sol·licitant que, en un termini de deu dies, esmene la falta o adjunte la documentació necessària, amb la indicació que, si no ho fa, es considerarà que desisteix de la sol·licitud.  
  
Article 10. Procediment de concessió  
1. Aquesta ajuda es concedeix en règim de concurrència no competitiva d'acord amb el que estableix l'article 62 del Reial Decret llei 36/2020, de 30 de desembre, pel qual s'aproven mesures urgents per a la modernització de l'Administració pública i per a l'execució del Pla de recuperació, transformació i resiliència, i l'article 24 del Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a ajudar a la recuperació de la crisi conseqüència de la covid-19.  
2. La tramitació i la gestió d'aquesta ajuda la realitzarà la Conselleria de Política Territorial, Obres Públiques i Mobilitat, a través de la Direcció General d'Obres Públiques, Transports i Mobilitat Sostenible.  
  
La competència per a resoldre sobre les sol·licituds presentades correspon a la persona titular de la Direcció General d'Obres Públiques, Transports i Mobilitat Sostenible, i la instrucció del procediment correspondrà a la persona titular de la Subdirecció General de Transport.  
  
3. El termini màxim per a resoldre i notificar la resolució serà de sis mesos comptats des de la data de presentació de la sol·licitud. En cas de no haver-se notificat la resolució en aquest termini, la sol·licitud es podrà entendre desestimada. En cap cas s'acceptaran resolucions de concessió posteriors al 31 de desembre de 2024.  
4. Per a les persones que estiguen obligades a relacionar-se a través de mitjans electrònics amb les administracions públiques, els tràmits a formalitzar en el procediment de les ajudes d'aquesta convocatòria es realitzaran per mitjans electrònics i les notificacions es consideraran practicades o rebutjades en els termes que assenyala l'article 43 de la Llei 39/2015, d'1 d'octubre, del procediment administratiu comú de les administracions públiques. L'aportació de tota la documentació que siga obligatòria o es considere convenient haurà de fer-se a través de l'enllaç específic que s'habilite per a això.  
D'altra banda, els qui intervinguen en el procés de transport de mercaderies com a carregador/descarregador o expedidor/receptor, que siguen persones físiques i que, d'acord amb la Llei 39/2015, d'1 d'octubre, no estiguen obligades a relacionar-se a través de mitjans electrònics amb les administracions públiques, podran triar en tot moment si es comuniquen amb les administracions públiques per a l'exercici dels seus drets i obligacions a través de mitjans electrònics o no. El mitjà triat per la persona per a comunicar-se amb les administracions públiques es podrà modificar en qualsevol moment. Les notificacions es practicaran tal com preveu l'article 42 de la Llei 39/2015, d'1 d'octubre, del procediment administratiu comú de les administracions públiques.  
  
5. A l'efecte d'aquesta convocatòria, el dret de cobrament que naix de la resolució de concessió per a les persones destinatàries últimes es denomina xec modernitza, per la quantia corresponent a cadascuna de les actuacions per a les quals se sol·licita l'ajuda. Aquest xec modernitza no podrà fer-se efectiu fins que el proveïdor de solucions de modernització adherit, en nom de la persona destinatària última, i aquest com a responsable última, presente la documentació justificativa de la realització de l'activitat per a la qual es concedeix la subvenció i l'òrgan concedent considere justificada la subvenció.  
  
6. La persona destinatària última haurà d'emprar l'ajuda concedida, el xec modernitza, en la contractació de les solucions de modernització incloses en l'article 6 i detallades en l'annex I d'aquesta ordre, i es formalitzaran per a això acords de prestació de solucions de modernització, que hauran de complir els requisits inclosos en l'article 11, amb els proveïdors de solucions de modernització adherits.  
  
7. En aquest sentit, el termini màxim per a formalitzar els acords de prestació de solucions de modernització entre les persones destinatàries últimes i els proveïdors de solucions de modernització adherits serà de tres mesos des de la notificació de la resolució de concessió de l'ajuda. Una vegada transcorregut aquest termini, la persona destinatària última perdrà el dret al cobrament de l'import de la subvenció concedida que no estiga associat a acords de prestació de solucions de modernització formalitzats.  
8. Una vegada formalitzat l'acord de prestació de solucions de modernització, s'efectuarà la prestació de la solució de modernització triada per part del proveïdor de solucions de modernització adherit. El proveïdor de solucions de modernització emetrà a la persona destinatària última una única factura per l'import total de la solució de modernització contractada, associada a l'acord de prestació de solucions de modernització. La factura reflectirà la reducció en l'import a abonar per la persona destinatària última, respecte de la quantia de la subvenció concedida en el xec modernitza.  
9. El pagament de la prestació el realitzarà la persona destinatària última, mitjançant la cessió al proveïdor de solucions de modernització adherit de la part del xec modernitza associat a l'acord de prestació de solucions de modernització subscrit, i abonament de la part corresponent dels costos no subvencionables.  
10. La resolució de concessió no esgota la via administrativa i contra aquesta es podrà interposar un recurs d'alçada davant de la Secretaria autonòmica d'Obres Públiques, Transport i Mobilitat Sostenible en el termini d'un mes, a comptar des de l'endemà de la notificació, d'acord amb el que estableixen els articles 121 i 122 de la Llei 39/2015, d'1 d'octubre, sense perjudici que s'utilitze qualsevol altra via que es considere oportuna.  
11. D'acord amb el que preveu l'article 62.1 del Reial Decret llei 36/2020, de 30 de desembre, i tenint en compte que les ajudes previstes per aquesta ordre es destinen a finançar actuacions o situacions concretes que no requereixen valoració comparativa amb altres propostes, es podran dictar les resolucions de concessió corresponents per ordre de presentació de sol·licituds, una vegada realitzades les comprovacions de concurrència de la situació o l'actuació subvencionable i el compliment de la resta de requisits exigits, fins que s'esgote el crèdit pressupostari assignat en les convocatòries.  
Article 11. Acords de prestació de solucions de modernització  
1. De conformitat amb l'article 10, per a exercir el dret de cobrament de la subvenció concedida (xec modernitza), la persona destinatària última haurà de signar acords de prestació de solucions de modernització amb els proveïdors de solucions de modernització adherits que proporcionen solucions de modernització disponibles en el mercat per a les actuacions subvencionables, i amb els quals haja formalitzat contracte previ.  
2. El document d'acord de prestació de solucions de modernització serà un document normalitzat i d'ús obligatori en la fase de formalització de l'acord de prestació de solucions de modernització. El contingut del document d'acord esmentat s'ajustarà als requisits que estableix el Reial decret 902/2022, de 25 d'octubre.  
3. L'acord de prestació de solucions de modernització establirà l'import de la subvenció concedida aplicat o la part del xec modernitza associat, així com les clàusules i les condicions entre el proveïdor de solucions de modernització adherit i la persona destinatària última en el marc de la subvenció concedida, entre aquestes:  
a) La persona destinatària última cedirà al proveïdor de solucions de modernització adherit el dret al cobrament (xec modernitza) per l'import associat a l'acord de prestació de solucions de modernització.  
  
b) La persona destinatària última obtindrà l'acceptació de la col·laboració del proveïdor de solucions de modernització adherit en les tasques de justificació de l'ajuda, en virtut del que estableixen aquesta ordre i el Reial decret 902/2022, de 25 d'octubre, així com la col·laboració en la resta de les actuacions de control que es deriven d'aquesta subvenció.  
c) La persona destinatària última i el proveïdor de solucions de modernització adherit declararan responsablement que es comprometen a garantir el compliment del principi de no causar dany significatiu (principi de Do No Significant Harm —DNSH—), recollit en el Reglament (UE) 2020/852, del Parlament Europeu i del Consell, de 18 de juny de 2020.  
d) La persona destinatària última abonarà al proveïdor de solucions de modernització adherit els costos produïts en cas d'incompliment per causa de la primera, que motive pèrdua total o parcial del dret al cobrament associat.  
e) Les indemnitzacions que hagen de rebre les parts en cas d'incompliment i els mecanismes de resolució de conflictes.  
4. Per a signar aquests acords de prestació de solucions de modernització, la persona destinatària última haurà d'haver formalitzat prèviament un contracte amb el proveïdor de solucions de modernització adherit per a la solució de modernització que desitge adoptar, basat en les actuacions subvencionables.  
5. La persona destinatària última, o el representant legal, i el proveïdor de solucions de modernització adherit hauran de signar electrònicament la proposta d'acord de prestació de solucions de modernització.  
  
6. Una vegada signada la proposta de l'acord de prestació de solucions de modernització, la persona destinatària última el posarà a la disposició de l'òrgan concedent per a comprovar-ne la conformitat amb els requisits que exigeixen aquesta ordre i el Reial decret 902/2022, de 25 d'octubre. Juntament amb l'acord de prestació de solucions de modernització, la persona destinatària última haurà de presentar el contracte previ que haja formalitzat amb el proveïdor de solucions de modernització adherit amb qui haja de signar l'acord. L'aportació de tota documentació que siga obligatòria o es considere convenient haurà de fer-se a través de l'enllaç electrònic específic que s'habilite per a això. Els qui no estiguen obligats a relacionar-se telemàticament amb l'Administració, hauran de presentar la documentació que corresponga en els termes de l'article 9.1 d'aquesta ordre.  
7. L'òrgan instructor haurà de pronunciar-se sobre la seua conformitat en un termini de deu dies hàbils. Els acords de prestació de solucions de modernització seran vàlids i tindran efecte una vegada que l'òrgan concedent de la subvenció s'haja pronunciat sobre la seua conformitat. Així mateix, en el cas que la persona destinatària última no haja rebut el pronunciament de conformitat sobre l'acord presentat en el termini establit, aquest acord serà vàlid i tindrà efecte. Es podrà realitzar la comprovació de conformitat mitjançant tècniques de mostreig.  
  
8. No podrà formalitzar-se un acord de prestació de solucions de modernització en els casos següents:  
a) Quan entre el proveïdor de solucions de modernització adherit i la persona destinatària última hi haja una vinculació en els casos com els recollits en l'article 68.2.a, b, d, e, f i g del Reglament de la Llei general de subvencions, per als casos de subcontractació de l'activitat subvencionada.  
b) Quan el proveïdor de solucions de modernització adherit i la persona destinatària última formen part del mateix grup empresarial.  
  
9. No s'acceptaran propostes de modificació dels acords de prestació de solucions de modernització.  
10. Es durà a terme un procediment d'anàlisi sistemàtica i automatitzada del risc del conflicte d'interés per ser una convocatòria del Pla de recuperació, transformació i resiliència (PRTR), en compliment del que s'estableix en la disposició addicional cent dotzena de la Llei 31/2022, de 23 de desembre, de pressupostos generals de l'Estat per a l'any 2023, procediment que regula l'Ordre HFP/55/2023, de 24 de gener, relativa a l'anàlisi sistemàtica del risc de conflicte d'interés en els procediments que executen el Pla de recuperació, transformació i resiliència.  
  
En el cas de persones jurídiques, per a fer aquesta anàlisi, segons el que estableix l'article 7 de l'Ordre HFP/55/2023, de 24 de gener, serà obligatori que, juntament amb la proposta d'acord, es presente un certificat notarial o registral de les dades de titularitat real de la persona destinatària última de l'ajuda.  
  
Article 12. Justificació i pagament de les ajudes  
1. Després de la prestació de la solució de modernització, el proveïdor de solucions de modernització adherit, en nom de la persona destinatària última, haurà de presentar la justificació de les accions realitzades consistent en la documentació exigida i les altres proves admeses en dret, si és el cas, en un termini màxim de dotze mesos des de la data de la resolució de concessió de la subvenció a la destinatària última. L'aportació de tota la documentació que siga obligatòria o es considere convenient haurà de fer-se a través de l'enllaç específic que s'habilite per a això.  
2. Amb caràcter general, el proveïdor de solucions de modernització haurà d'aportar la documentació següent per a justificar les ajudes:  
  
a) Documentació que acredite que la persona destinatària última està al corrent en el compliment de les obligacions tributàries amb l'Administració de l'Estat, l'Administració de la Generalitat i davant de la Seguretat Social a l'efecte d'obtindre una subvenció atorgada per les administracions públiques, quan la quantia de l'ajuda supere els 10.000 euros per persona destinatària última, d'acord amb el que preveu la lletra c de l'article 63 del Reial Decret llei 36/2020, de 30 de desembre. En cas de no estar obligats a presentar les declaracions o els documents a què es refereixen els articles 18 i 19 del Reglament de la Llei general de subvencions, s'haurà de fer un esment exprés del fonament d'aquesta exempció, de conformitat amb el que preveu l'article 24 d'aquest reglament. Per contra, si no hi ha cap exempció de l'obligació de presentar aquestes declaracions o aquests documents, hauran de constar els certificats acreditatius del compliment d'obligacions tributàries i davant de la Seguretat Social, segons el que preveu l'article 22 d'aquest. La presentació de la sol·licitud d'ajuda comportarà l'autorització de la persona sol·licitant perquè l'òrgan concedent obtinga de manera directa l'acreditació de les circumstàncies que preveuen els articles 18 i 19 del Reglament de la Llei general de subvencions, a través de certificats telemàtics, i en aquest cas el sol·licitant no haurà d'aportar el certificat corresponent.  
No obstant això, la persona destinatària última podrà denegar expressament el consentiment, i llavors haurà d'aportar el certificat.  
b) Certificat que acredite que el proveïdor de solucions de modernització és el titular del compte bancari en el qual s'ingressarà l'import de l'ajuda.  
c) Justificant d'haver realitzat el tràmit telemàtic «Procediment per a tramitar les altes, modificacions i baixes de les domiciliacions bancàries (PROPER)».  
d) Impressió de pantalla acreditativa de la publicitat realitzada segons el que estableix l'article 15 d'aquesta ordre, en cas de disposar de pàgina web pròpia de l'entitat. En cas de no disposar de pàgina web, haurà d'aportar una impressió de pantalla de la publicitat realitzada en la plataforma TEP.  
3. A més del que s'estableix en l'apartat anterior, el proveïdor de solucions de modernització haurà de presentar davant de l'òrgan instructor la documentació que estableix l'annex II d'aquesta ordre per a cadascuna de les categories, en els termes de l'annex III del Reial decret 902/2022, de 25 d'octubre.  
La documentació que s'aporte per a justificar l'execució de l'actuació ha de ser coherent amb la informació aportada en el formulari de sol·licitud de l'ajuda.  
4. Una vegada presentada la documentació de justificació pel proveïdor de solucions de modernització adherit, l'òrgan competent haurà de verificar el compliment de l'execució de l'actuació objecte de subvenció i, si és el cas, pagar el xec modernitza en el termini màxim de sis mesos.  
  
De manera excepcional, es podrà ampliar el termini establit, sempre que es complisca que totes les actuacions estiguen justificades abans del 30 d'abril de 2026.  
5. Una vegada es comprove i es verifique la prestació de la solució de modernització a la persona destinatària última per part del proveïdor de solucions modernització adherit, així com el lliurament de tota la documentació exigida, dins del termini establit, l'òrgan competent ordenarà el pagament al proveïdor de solucions de modernització adherit per l'import del xec modernitza corresponent a l'ajuda associada a l'acord de prestació de solucions de modernització subscrit amb la persona destinatària última, amb una referència expressa a la procedència dels fons del PRTR, amb un esment al Ministeri de Transports, Mobilitat i Agenda Urbana, així com el Mecanisme europeu de recuperació i resiliència, d'acord amb el que puga establir-se sobre aquest aspecte.  
  
Així mateix, en cas que l'import del xec modernitza, corresponent a l'ajuda associada a l'acord de prestació de solucions de modernització subscrit amb la persona destinatària última, supere el cost de l'actuació subvencionable realitzada pel proveïdor de solucions de modernització adherit, el pagament de la subvenció es realitzarà per l'import del cost de l'actuació subvencionable resultant de les factures, els justificants de despesa de valor probatori equivalent i la resta de documentació justificativa exigida.  
6. En cas que la persona destinatària última no complisca, per mitjà del proveïdor de solucions de modernització adherit, l'obligació de justificació que estableix l'apartat precedent, no s'efectuarà el pagament de la subvenció corresponent al xec modernitza, i es declararà la pèrdua del dret al cobrament d'aquesta. En el cas que el pagament de l'ajuda no puga realitzar-se a conseqüència d'un incompliment per causa de la persona destinatària última segons el que indica l'apartat anterior, haurà de ser aquesta qui assumisca l'obligació de pagament al proveïdor de solucions de modernització adherit dels costos incorreguts, i quedarà així reflectit en l'acord de prestació de solucions de modernització.  
  
7. Segons la Llei 2/2023, de 20 de febrer, reguladora de la protecció de les persones que informen sobre infraccions normatives i de lluita contra la corrupció, qualsevol persona que tinga coneixement de fets que puguen ser constitutius de frau, corrupció, conflicte d'interessos o irregularitat podrà posar aquests fets en coneixement de les autoritats públiques pels canals interns o externs habilitats a aquest efecte, previstos en la Llei 2/2023 i que garanteixen l'anonimat. En el Pla de mesures antifrau de la Conselleria de Política Territorial, Obres Públiques i Mobilitat, publicat en el web de la Conselleria es dona compte dels canals de comunicació i les bústies de denúncies.  
  
  
Article 13. Obligacions de les persones destinatàries últimes  
1. La persona destinatària última haurà de complir les obligacions que recull l'article 14 de la Llei 38/2003, de 17 de novembre, així com les que conté el Reial decret 902/2022, de 25 d'octubre, les que estableix aquesta ordre i totes les que puguen figurar en la resolució de concessió de les ajudes en matèria d'execució, seguiment, pagament de les ajudes, informació i publicitat, justificació i control de la despesa.  
  
2. La persona destinatària última haurà de comunicar a l'òrgan concedent l'obtenció d'altres subvencions, ajudes, ingressos o recursos, per a la mateixa despesa subvencionable, procedents de qualsevol administració o ens públic o privat nacional, de la Unió Europea o d'organismes internacionals, tan prompte com tinga coneixement d'això i, en tot cas, amb anterioritat a la justificació de l'aplicació donada als fons percebuts.  
3. La persona destinatària última haurà de registrar en la seua comptabilitat, en un codi comptable diferenciat, el detall de totes les transaccions relacionades amb l'activitat subvencionada. Així mateix, haurà de disposar dels llibres comptables, els registres diligenciats i altres documents en els termes exigits per la legislació mercantil i sectorial aplicable a la persona destinatària última en cada cas, així com conservar les factures i altres justificants de despesa de valor probatori equivalent i els corresponents justificants de pagament i de l'aplicació dels fons rebuts, i justificar la utilització del xec modernitza per la quantia atorgada com a pagament al proveïdor de solucions de modernització per l'actuació subvencionable realitzada. Aquest conjunt de documents constitueix el suport justificatiu de l'ajuda concedida, en garanteix el reflex adequat en la comptabilitat de les persones destinatàries últimes i haurà de conservar-se durant un termini mínim de cinc anys, a comptar del venciment del termini per a justificar l'ajuda.  
4. La persona destinatària última haurà de declarar a l'òrgan concedent totes les ajudes de minimis rebudes durant els dos exercicis fiscals anteriors i durant l'exercici fiscal en curs.  
5. La persona destinatària última, per a adoptar les solucions de modernització incloses com a actuacions subvencionables en l'article 6 i destinar l'import de la subvenció a aquestes, haurà de formalitzar els corresponents acords de prestació de solucions de modernització amb els proveïdors de solucions de modernització adherits de conformitat amb el que estableix aquesta ordre, així com d'acord amb el que recull el Reial decret 902/2022, de 25 d'octubre.  
6. La persona destinatària última haurà d'establir mesures eficaces i proporcionades per a evitar el frau en el compliment del que exigeix la normativa de subvencions públiques, així com per a impedir el doble finançament i la falsificació de la documentació.  
7. La persona destinatària última haurà de complir els requisits de l'article 4 d'aquesta ordre en cada acord de prestació de solucions de modernització que es formalitze.   
8. En compliment del que disposa en el Pla de recuperació, transformació i resiliència, en l'RMRR, i la seua normativa de desplegament, en particular la comunicació de la Comissió guia tècnica (2021/C 58/01) sobre l'aplicació del principi de no causar un perjudici significatiu, del que requereix la decisió d'execució del Consell relativa a l'aprovació de l'avaluació del Pla de recuperació, transformació i resiliència d'Espanya (CID) i el seu document annex, així com en la decisió sobre els acords operatius (OA), la persona destinatària última i el proveïdor de solucions de modernització garantiran que totes les actuacions que es duguen a terme en compliment d'aquest programa d'ajudes han de respectar el principi de no causar un perjudici significatiu al medi ambient (principi DNSH per les seues sigles en anglés, Do No Significant Harm). Això inclou el compliment de les condicions específiques assignades en el component 6, inversió I4, línia 15, en la qual s'emmarquen aquestes actuacions, recollides en els apartats 3, 6 i 8 del document del component del pla i en l'annex a la CID i l'OA. En concret es respectaran les condicions específiques del pla per a aquesta línia d'actuació per a l'objectiu de transició a una economia circular: es prendran mesures que augmenten la durabilitat la possibilitat de reparació, d'actualització i de reutilització dels productes, dels aparells elèctrics i electrònics implantats. S'adoptaran mesures adequades perquè s'apliquen els requisits de disseny ecològic que faciliten la reutilització i el tractament dels RAEE que estableix el marc de la Directiva 2009/125/CE, fins al final de la seua vida útil aplicant les directrius que marca la Directiva 2012/19/UE, sobre residus d'aparells elèctrics i electrònics (RAEE).  
  
Per a això, les persones destinatàries últimes i els proveïdors de solucions de modernització adherits hauran de presentar una declaració responsable de compliment del principi de no causar un dany significatiu (principi de Do No Significant Harm —DNSH—), recollit en el Reglament (UE) 2020/852, del Parlament Europeu i del Consell, de 18 de juny de 2020, per a cadascun dels objectius mediambientals, així com declarar complir la legislació mediambiental aplicable. Aquesta declaració formarà part dels acords de prestació de solucions de modernització, d'acord amb el que estableix l'article 18 de Reial decret 902/2022, de 25 d'octubre.  
En tot cas, es respectaran els procediments d'avaluació ambiental, quan siguen aplicables, d'acord amb la legislació vigent, així com altres avaluacions de repercussions que puguen resultar aplicables en virtut de la legislació mediambiental.  
9. La persona destinatària última, en els termes de l'article 31.4 de la Llei 38/2003, de 17 de novembre, haurà de destinar els béns objecte de la solució de modernització al fi concret per al qual s'haja concedit la subvenció durant un període mínim de dos anys. L'incompliment de l'obligació de destinació, que es produirà en tot cas amb l'alienació o el gravamen del bé, serà causa de reintegrament, en els termes que estableix el capítol II del títol II de la llei esmentada, i quedarà el bé afecte al pagament del reintegrament qualsevol qui siga el posseïdor, llevat que resulte ser un tercer protegit per la fe pública registral o es justifique l'adquisició dels béns amb bona fe i títol just o en establiment mercantil o industrial, en cas de béns mobles no inscriptibles.  
  
  
Article 14. Reintegrament i minoració  
1. L'incompliment dels requisits i les obligacions que estableix el Reial decret 902/2022, de 25 d'octubre, en aquesta ordre de convocatòria, i en les altres normes aplicables, així com de les condicions particulars que, si és el cas, es puguen establir en la resolució de concessió corresponent, donarà lloc, amb l'oportú procediment previ de reintegrament, a l'obligació de retornar les ajudes percebudes i els interessos de demora corresponents, o a la pèrdua de dret al cobrament no exercitat, d'acord amb el que disposa el capítol II del títol II de la Llei 38/2003, de 17 de novembre.  
2. A l'efecte d'aquesta ordre, es considerarà que hi ha incompliment dels fins per als quals s'haja concedit l'ajuda en els casos següents:  
  
a) Destinar l'ajuda concedida a activitats diferents de les determinades en el Reial decret 902/2022, de 25 d'octubre.  
b) No realitzar la instal·lació de les solucions, els lliuraments de productes o els serveis establits en els acords de prestació de solucions de modernització per part dels proveïdors de solucions de modernització adherits segons els requisits que estableix l'annex I.  
c) No presentar la justificació de la realització de les actuacions finançades en el termini que estableix aquesta ordre.  
d) No complir alguna o algunes de les obligacions específiques que recull aquesta ordre.  
e) L'obtenció de qualsevol de les categories del programa Kit Digital declarades incompatibles, segons l'article 8.3 d'aquesta ordre, des de la data de presentació de la sol·licitud i fins a la data de resolució de pagament de l'ajuda.  
3. En el cas d'incompliment parcial, la fixació de la quantitat que caldrà reintegrar es determinarà en aplicació del principi de proporcionalitat i tenint en compte el fet que el compliment s'aproxime significativament al compliment total i les persones destinatàries últimes acrediten una actuació inequívocament tendent a satisfer els seus compromisos. En el cas d'incompliment parcial motivat per la inobservança de les obligacions en matèria de publicitat, d'acord amb el que estableix l'article 15 d'aquesta ordre, l'import a reintegrar queda fixat en el deu per cent de l'ajuda concedida.  
  
  
Article 15. Publicitat  
1. Les persones beneficiàries de la subvenció que perceben durant el període d'un any natural ajudes o subvencions de les entitats que recull l'article 4 de la Llei 1/2022, de 13 d'abril, en una quantia superior a 50.000 euros, o quan les ajudes o les subvencions percebudes representen almenys el 40 % del total dels seus ingressos anuals, sempre que arriben com a mínim a la quantitat de 5.000 euros, hauran de complir les obligacions en matèria de publicitat activa, en els termes de l'article 3 de la Llei 19/2013, de 9 de desembre, de transparència, accés a la informació pública i bon govern, i de l'article 4 de la Llei 1/2022, de 13 d'abril, de la Generalitat, de transparència i bon govern de la Comunitat Valenciana, sense perjudici de les obligacions que estableix l'article 14 de la Llei 38/2003, de 17 de novembre, general de subvencions, i una altra legislació aplicable.  
2. Les persones perceptores de finançament de la Unió Europea han d'esmentar l'origen d'aquest finançament i garantir-ne la visibilitat, en particular quan promoguen les actuacions subvencionables i els seus resultats, i facilitar informació coherent, efectiva i proporcionada dirigida a múltiples persones destinatàries, incloent-hi els mitjans de comunicació i el públic.  
3. Tota referència a l'actuació objecte de les ajudes que regula aquesta ordre en publicacions, activitats de difusió, pàgines web i, en general, en qualsevol mitjà de difusió haurà de complir els requisits que figuren en el manual d'imatge del PRTR i, si és el cas, en el manual que aprove el Ministeri de Transports, Mobilitat i Agenda Urbana.  
  
4. La difusió de la informació que estableix aquesta clàusula s'haurà de realitzar a través de la pàgina web de l'entitat, o bé a través de la plataforma TEP - Transparència Entitats Privades, de GVA Oberta.  
5. La persona destinatària última de les ajudes informarà el públic del suport obtingut dels fons europeus amb una descripció breu de l'operació en la seua pàgina web, en cas que en tinga, de manera proporcionada al nivell de suport prestat, amb els seus objectius i resultats.  
  
6. El proveïdor de solucions de modernització adherit informarà el públic de les solucions de modernització que presta, fent un esment clar al Pla de recuperació, transformació i resiliència.  
7. En tot cas, les persones destinatàries últimes hauran de complir qualsevol instrucció que es puga impartir respecte de la forma i el contingut de la informació que hagen de facilitar.  
  
Article 16. Pla de control  
1. D'acord amb l'article 169 de la Llei 1/2015, de 6 de febrer, d'hisenda pública, del sector públic instrumental i de subvencions, es realitzarà la comprovació administrativa de la justificació documental de la subvenció concedida per mitjà de la revisió de la documentació que estableixen l'article 12 i l'annex II d'aquesta ordre com d'aportació preceptiva pel proveïdor de solucions de modernització.  
  
2. La comprovació material de la realització efectiva de l'activitat subvencionada, l'existència de la condició o el compliment de la finalitat es durà a terme en els termes establits en el pla de control que elaborarà la Direcció General d'Obres Públiques, Transports i Mobilitat Sostenible, aprovat per aquesta abans d'executar-lo, i hi haurà de constar com a mínim la informació següent:  
a) Tipus de control que s'efectuarà sobre la línia: administratius, sobre el terreny, a posteriori o de qualitat.  
b) Criteris de selecció de la mostra: aleatoris, dirigits o de risc.  
  
c) Percentatge mínim d'ajuda que es controlarà sobre el total pagat en aquesta línia.  
Tot això amb la finalitat de comprovar la veracitat de les dades consignades en la documentació presentada, així com el compliment dels requisits per a percebre l'ajuda que preveu aquesta convocatòria.  
  
  
Article 17. Protecció de dades de caràcter personal  
1. La gestió de les subvencions suposa el tractament de dades de caràcter personal tenint en compte les mesures i les garanties previstes en la normativa referent a la matèria.  
2. En el disseny dels formularis i en la sol·licitud de documentació hauran de tindre's en compte els principis de protecció de dades. En concret:  
- Les dades personals seran adequades, pertinents i limitades al que siga necessari en relació amb els fins per als quals es tracten.  
- Els formularis i la documentació sol·licitada seran proporcionals a les necessitats de gestió i concessió de les subvencions.  
- La publicació de dades s'efectuarà tenint en compte el que estipula la disposició addicional 7a de la Llei orgànica 3/2018, de protecció de dades de caràcter personal, i qualsevol altra recomanació o directriu realitzada pels òrgans competents en matèria de protecció de dades i en matèria de publicitat de subvencions. No obstant això, no es publicaran les subvencions o les ajudes públiques concedides a persones físiques quan la informació continguda o el mateix objecte de la convocatòria proporcione informació o dades especialment protegides de les persones beneficiàries o les persones físiques que estiguen en una situació de protecció especial que puga agreujar-se amb la cessió o la publicació de les seues dades personals.  
- Les dades han de ser exactes i, si és necessari, han d'estar actualitzades: els sol·licitants s'han de responsabilitzar de la veracitat dels documents que presenten. En tot cas, es tindrà en compte que l'entitat convocant no és responsable de la inexactitud de les dades quan les hagen aportades les persones sol·licitants o els seus representants, o quan s'hagen obtingut de registres públics.  
- Les dades es conservaran durant el temps necessari per a complir la finalitat per a la qual s'hagen recaptat i per a determinar les possibles responsabilitats que es puguen derivar d'aquesta finalitat i del tractament de les dades, i de conformitat amb la normativa d'arxius i documentació.  
En relació amb la conservació de les publicacions efectuades, la informació sobre concessions a persones jurídiques estarà publicada durant els quatre anys naturals següents a l'any en què s'haja concedit la subvenció, i es retirarà automàticament una vegada transcorregut aquest termini. En el cas de concessions a favor de persones físiques, la publicitat es redueix a l'any de concessió i a l'any següent.  
3. Amb caràcter general, la finalitat per al tractament de dades personals en relació amb aquestes bases serà la gestió de la concessió de subvencions, amb les condicions de licitud general següents:  
  
a) Estaran legitimats per l'interés públic els tractaments de dades realitzats per a la gestió general de les subvencions, la gestió de sol·licituds i els actes d'instrucció.  
b) Tindran com a base de legitimació el compliment d'una obligació legal els tractaments següents en relació amb les normes que s'esmenten a continuació:  
- Les publicacions realitzades amb efectes de notificació d'acord amb les normes del procediment administratiu comú i amb el que regula la Llei general de subvencions.  
- La comunicació de dades a la Base de dades nacional de subvencions d'acord amb l'article 20 de la Llei general de subvencions.  
- Les publicacions realitzades en el portal de transparència exigibles per la legislació de transparència.  
- La comunicació de dades per a l'aplicació informàtica COFFEE i les necessàries per a la gestió del PRTR.  
4. Quan les dades personals no s'obtinguen de la persona sol·licitant o interessada, a més del que disposa aquest article, se la informarà de les categories de dades objecte de tractament i les fonts de les quals procedisquen aquestes.  
En el cas que es recullen dades, tant en la sol·licitud com en el procediment de justificació, de persones que no són la persona sol·licitant o beneficiària, haurà de proporcionar-se un document que continga el que estableix article i s'haurà d'incloure en la declaració responsable l'obligació del sol·licitant d'informar les persones de les quals s'aporten dades per a obtindre la subvenció.  
5. L'administració concedent conservarà tota la documentació respecte de les ajudes atorgades amb aquesta convocatòria durant deu (10) anys des de la data de concessió de l'última ajuda, d'acord amb el que disposa l'article 6, apartat 4, del Reglament (UE) núm. 1407/2013, de la Comissió, de 18 de desembre de 2013; el punt 14.9 del Marc nacional temporal aprovat per la Comissió Europea en la Decisió SA.56499 (2020/N), de 2 d'abril, i les seues modificacions; l'article 12 del Reglament (UE) 651/2014, de la Comissió, de 17 de juny de 2014, i el punt 2.9 de la Decisió de la Comissió Europea SA.63610 (2021/N).  
  
Article 18. Aplicació i interpretació  
Qualsevol dubte que puga sorgir en l'aplicació o la interpretació d'aquesta convocatòria i les seues bases es resoldrà d'acord amb el que estableix la disposició addicional 1a, apartat 2, del Reial decret 902/2022, de 25 d'octubre, pel qual s'aprova la concessió directa, a les comunitats autònomes i a les ciutats de Ceuta i Melilla, d'ajudes per a la modernització d'empreses privades de transport de viatgers prestadores de serveis de transport per carretera i d'empreses privades que intervenen en el transport de mercaderies per carretera, en el marc del Pla de recuperació, transformació i resiliència — finançat per la Unió Europea - Next Generation EU.  
  
Article 19. Habilitació  
Es faculta la persona titular de la Direcció General d'Obres Públiques, Transports i Mobilitat Sostenible per a dictar resolucions i instruccions i adoptar les mesures necessàries per a aplicar-les i executar-les.  
Article 20. Entrada en vigor  
Aquesta ordre produirà efectes l'endemà de publicar-se en el Diari Oficial de la Generalitat Valenciana.  
  
Article 21. Recursos  
Contra aquesta ordre, que posa fi a la via administrativa, es podrà interposar, potestativament, un recurs de reposició en el termini d'un mes comptat des que es publique en el Diari Oficial de la Generalitat Valenciana, d'acord amb el que disposen els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats a partir de l'endemà de publicar-se en el Diari Oficial de la Generalitat Valenciana. Tot això de conformitat amb el que disposen els articles 10, 44 i 46 de la Llei 29/1998, de 13 de juliol, reguladora de la jurisdicció contenciosa administrativa, i sense perjudici que s'utilitze qualsevol altra via que es considere oportuna.  
  
València, 15 de maig de 2023  
  
La consellera de Política Territorial,  
Obres Públiques i Mobilitat  
REBECA TORRÓ SOLER  
  
  
ANNEX I  
Quantia de les ajudes a persones destinatàries últimes i definició de les actuacions  
  
a) Quantia i requisits de les ajudes  
S'inclouen a continuació les quanties unitàries de les subvencions corresponents a les actuacions de cada activitat, així com els seus requisits:  
  
Categories de solucions de modernització  
  
1. Gestió de documents de control electrònics  
Objectiu:  
Fer difusió i formació de:  
- En el cas del transport de mercaderies: la generació d'eCMR (document de control corresponent al transport de mercaderies internacional; regulat pel protocol addicional al conveni relatiu al contracte de transport internacional de mercaderies per carretera (CMR), relatiu a la carta de port electrònica), així com del document administratiu de control en format electrònic (corresponent al transport de mercaderies nacional; regulat per l'Ordre FOM/2861/2012, de 13 de desembre, per la qual es regula el document de control administratiu exigible per a la realització de transport públic de mercaderies per carretera, l'article 222.2 del Reial decret 1211/1990, de 28 de setembre, pel qual s'aprova el Reglament de la Llei d'ordenació dels transports terrestres, d'ara en avant ROTT, i la Resolució de 13 de febrer de 2020, de la Direcció General de Transport Terrestre, per la qual s'estableixen les característiques que han de reunir els documents de control administratiu en suport electrònic exigits en els transports per carretera.).  
- En el cas del transport de viatgers: la generació del full de ruta en format electrònic (document de control corresponent al transport de viatgers, regulat per l'Ordre FOM/1230/2013, de 31 de maig, per la qual s'estableixen normes de control en relació amb els transports públics de viatgers per carretera, l'esmentat article 222.2 del ROTT i la Resolució de 13 de febrer de 2020, de la Direcció General de Transport Terrestre).  
  
Així mateix, s'estableix com a objectiu difondre i formar sobre l'aplicació desenvolupada pel Ministeri de Transports, Mobilitat i Agenda Urbana, https://sede.mitma.gob.es/DOCUMENTO-control/, que permet remetre els documents de control (eCMR, document administratiu de control i full de ruta) en format electrònic (PDF no superior a 4 MB) requerits per l'agent de control en el marc d'una inspecció realitzada en carretera.  
S'impartirà formació i difusió sobre el Reglament (UE) 2020/1056, del Parlament Europeu i del Consell, de 15 de juliol de 2020, sobre informació electrònica relativa al transport de mercaderies (Reglament eFTI), mitjançant el qual es defineix el marc jurídic per a la comunicació per via electrònica d'informació reglamentària relativa al transport de mercaderies en el territori de la Unió entre els operadors econòmics interessats (OEI) i les autoritats competents (AC) en els diferents modes (ferrocarril, aeri, navegació interior i carretera, incloent-hi cabotatge, transport combinat, transport d'MP i trasllat de residus) a excepció del marítim. Aquest reglament serà aplicable a partir del 21 d'agost de 2024, i les autoritats competents (Ministeri de Transports, Mobilitat i Agenda Urbana) hauran de ser capaces d'acceptar documents en format electrònic a tot tardar el 21 d'agost de 2025.  
  
Finalment, es pretén fomentar l'ús d'aplicacions i serveis de modernització del transport, posant a la disposició de les persones destinatàries últimes serveis de consultoria.  
Continguts mínims de l'actuació subvencionable:  
- Curs de formació en la utilització de l'eCMR i el document administratiu de control en format electrònic, així com en l'aplicació desenvolupada pel Ministeri de Transports, Mobilitat i Agenda Urbana i en el Reglament (UE) 2020/1056, per a les empreses relacionades amb el transport de mercaderies.  
- Curs de formació en la utilització de full de ruta en format electrònic, així com en l'esmentada aplicació desenvolupada pel Ministeri de Transports, Mobilitat i Agenda Urbana, per a les empreses relacionades amb el transport de viatgers.  
En tots dos casos, la duració de la formació serà d'un mínim de deu hores i inclourà exemples reals de l'ús de les diferents aplicacions.  
  
- Servei de consultoria que incloga la posada a la disposició d'un tècnic que proporcione assistència en l'accés i ús de les aplicacions SaaS o que, si és el cas, instal·le el programari que puguen requerir, necessàries per a la generació i la utilització de l'eCMR i en el document administratiu de control en format electrònic (per a les empreses de l'àmbit del transport de mercaderies) i per a la generació i la utilització del full de ruta en format electrònic (per a les empreses de transport de viatgers). Així mateix, mitjançant aquest servei de consultoria, es facilitarà ajuda a les empreses per a obtindre la signatura digital i de tots els tràmits i les eines digitals accessòries que siguen necessàries per a implantar i utilitzar aquests serveis. El servei de consultoria i el tècnic haurà d'estar a la disposició de l'empresa per a consultes i resolució de problemes durant un mínim de tres mesos.  
  
- Generació d'un mínim de cinc documents de transport electrònics (eCMR, document administratiu de control en format electrònic, full de ruta en format electrònic…), associats a casos reals d'operacions de transport i/o a casos de prova.  
La generació dels documents de control haurà de ser conforme a:  
  
• En el cas del transport de mercaderies: la generació d'eCMR (document de control corresponent al transport de mercaderies internacional) haurà de ser conforme al protocol addicional al conveni relatiu al contracte de transport internacional de mercaderies per carretera (CMR), relatiu a la carta de port electrònica. El document administratiu de control en format electrònic (corresponent al transport de mercaderies nacional) serà conforme a l'Ordre FOM/2861/2012, de 13 de desembre, per la qual es regula el document de control administratiu exigible per a la realització de transport públic de mercaderies per carretera, l'article 222.2 del Reial decret 1211/1990, de 28 de setembre, pel qual s'aprova el Reglament de la Llei d'ordenació dels transports terrestres (d'ara en avant, ROTT), i la Resolució de 13 de febrer de 2020, de la Direcció General de Transport Terrestre, per la qual s'estableixen les característiques que han de reunir els documents de control administratiu en suport electrònic exigits en els transports per carretera.  
  
• En el cas del transport de viatgers: la generació del full de ruta en format electrònic (document de control corresponent al transport de viatgers) haurà de ser conforme a l'Ordre FOM/1230/2013, de 31 de maig, per la qual s'estableixen normes de control en relació amb els transports públics de viatgers per carretera, l'esmentat article 222.2 del ROTT i la Resolució de 13 de febrer de 2020, de la Direcció General de Transport Terrestre.  
- En cas que l'ús de l'aplicació SaaS, o si és el cas del programari, per a generar documents electrònics porte aparellat una llicència, s'inclou aquesta per un termini de sis mesos.  
  
2. Sistema de tacògraf intel·ligent de segona generació  
Objectiu:  
Implantació dels sistemes de tacògrafs digitals intel·ligents de segona generació.  
Continguts mínims de l'actuació subvencionable:  
- Adquisició del sistema de tacògraf digital intel·ligent de segona generació que incloga: unitat intravehicular, sensor de moviment i calibratge.  
- Programari que permeta arxivar les dades obtingudes del sistema de tacògraf de manera segura i la descàrrega de manera remota i automàtica sense intervenció del conductor.  
- Formació en la utilització del sistema de tacògraf digital intel·ligent de segona generació. El curs haurà de tindre una duració mínima de sis hores i comptar amb exemples reals del seu ús.  
- Posada a la disposició de l'empresa de personal tècnic per a facilitar l'ús dels dispositius i resoldre incidències i dubtes. Aquest servei haurà d'estar disponible per a l'empresa durant un mínim de tres mesos.  
  
Requisits:  
- Si el destinatari últim té fins a tres vehicles, s'haurà d'instal·lar com a mínim un sistema de tacògraf intel·ligent de segona generació.  
  
- Si el destinatari últim té entre quatre i deu vehicles, s'hauran d'instal·lar com a mínim tres sistemes de tacògrafs intel·ligents de segona generació.  
- Si el destinatari últim té més de deu vehicles, s'hauran d'instal·lar com a mínim deu sistemes de tacògrafs intel·ligents de segona generació.  
  
3. Integració de documents de control electrònics en els sistemes de gestió  
Objectiu:  
Integració dels sistemes de generació de documents de control electrònics en els sistemes de gestió de les empreses transportistes i carregadores.  
Continguts mínims de l'actuació subvencionable:  
- Servei tècnic d'integració i/o actuació dels sistemes de gestió de les empreses perquè siguen compatibles amb la generació de documents de control electrònics (eCMR i el document administratiu de control en format electrònic).  
- Formació sobre l'ús dels sistemes, amb la finalitat que puguen emetre documents de control electrònics. La formació haurà d'incloure sessions pràctiques de l'ús de les eines una vegada integrades, així com sessions informatives que permeten el màxim aprofitament amb altres tecnologies que permeten millorar la coordinació en la cadena de transport.  
La generació d'eCMR (document de control corresponent al transport de mercaderies internacional) haurà de ser conforme al protocol addicional al conveni relatiu al contracte de transport internacional de mercaderies per carretera (CMR), relatiu a la carta de port electrònica. El document administratiu de control en format electrònic (corresponent al transport de mercaderies nacional) serà conforme a l'Ordre FOM/2861/2012, de 13 de desembre, per la qual es regula el document de control administratiu exigible per a la realització de transport públic de mercaderies per carretera, l'article 222.2 del Reial decret 1211/1990, de 28 de setembre, pel qual s'aprova el Reglament de la Llei d'ordenació dels transports terrestres (d'ara en avant, ROTT), i la Resolució de 13 de febrer de 2020, de la Direcció General de Transport Terrestre, per la qual s'estableixen les característiques que han de reunir els documents de control administratiu en suport electrònic exigits en els transports per carretera.  
- Llicència per un any.  
  
  
  
  
4. Implantació de sistemes TMS/ERP  
Objectiu:  
Implantació de sistemes TMS. El sistema TMS (Transport Management System) pot definir-se com un sistema de gestió de transport que recull, emmagatzema, processa i disposa informació relacionada amb totes les operacions de transport de mercaderies que requereix una empresa. És un programari anàleg a uns altres que també disposen les empreses per a gestionar les seues diferents àrees, com puguen ser les relacionades amb la cadena de subministrament, els magatzems, la informació dels productes, els recursos humans, la comptabilitat i les finances, etc., però centrat específicament en les operacions de transport.  
Implantació de sistemes ERP. El sistema ERP (Enterprise Resource Planning) pot definir-se com un sistema de gestió que recull, emmagatzema, processa i disposa informació relacionada amb una o diverses de les àrees d'una empresa. És un programari compost per un o diversos mòduls relacionats entre si, per a la gestió unificada de les diferents àrees empresarials (laboral, comercial, compres, logística, producció, financera, etc.), i proporciona accés a la informació de cadascuna en temps real. En aquest sentit, un sistema TMS pot constituir un mòdul dins d'un sistema ERP més complet.  
Continguts mínims de l'actuació subvencionable:  
- Servei TMS/ERP:  
• En el cas del servei TMS, incloent-hi la subscripció durant dos anys i el maquinari necessari, que haurà d'incloure les funcions següents:  
 Geolocalització de vehicles (opcional).  
 Control de flota (control de costos i conductors).  
 Integració amb l'eCMR, el document administratiu de control en format electrònic i la signatura digital.  
 Control del tacògraf intel·ligent de segona generació.  
• En el cas del servei ERP, incloent-hi la subscripció durant dos anys i el maquinari necessari, i haurà d'incloure mòduls relacionats amb les activitats logístiques i de transport de l'empresa com:  
 Producció/Cicle de compres i vendes (tiquets, pressupostos, gestió de comandes, albarans, facturació…).  
 Gestió documental (factures, documents, cartes de port, eCMR, document administratiu de control en format electrònic…).  
- Formació sobre l'ús dels sistemes, els seus beneficis i les possibilitats de gestió i de valor afegit derivades. La formació haurà de definir i fomentar les bases de coneixement necessàries per a l'ús dels sistemes de manera continuada en el temps. Així mateix, haurà d'incloure continguts relatius a la coordinació d'aquests sistemes amb les tecnologies digitals pròpies del transport per carretera, com ara la carta de port electrònica, l'eCMR, el document administratiu de control en format electrònic i el tacògraf intel·ligent de segona generació, així com relatius a la normativa associada a aquestes tecnologies digitals (Reglament (CE) 165/2014, relatiu als tacògrafs en el transport per carretera i els seus actes de desenvolupament; Reglament (UE) 2020/1056, sobre informació electrònica relativa al transport de mercaderies; article 222.2 del ROTT; Ordre FOM/2861/2012, per la qual es regula el document de control administratiu exigible per a la realització de transport públic de mercaderies per carretera; Ordre FOM/1230/2013, per la qual s'estableixen normes de control en relació amb els transports públics de viatgers per carretera; Resolució de 13 de febrer de 2020, de la Direcció General de Transport Terrestre, per la qual estableixen les característiques que han de reunir els documents de control administratiu en suport electrònic exigits en els transports per carretera, etc.).  
  
  
5. Implantació de sistemes SAE  
Objectiu:  
Implantació de sistemes SAE (sistema d'ajuda a l'explotació). Sistema de gestió de vehicles de transport de viatgers basat en la localització i el coneixement de les dades relatives a la flota de vehicles i la comunicació amb aquesta en temps real. Mitjançant aquests sistemes, es pot fer un seguiment del servei i la qualitat oferida als viatgers, i mantindre'ls actualitzats sobre la informació relativa al servei i a les incidències. Entre les funcionalitats que ofereix aquest sistema hi ha: supervisió de la flota en temps real, informació sobre les rutes, les parades i l'ocupació, millora en la planificació de rutes, enviament de missatges i comunicació per veu en temps real, etc.  
Es podrà incloure també la gestió d'expedicions i cancel·lació de bitllets mitjançant la integració del sistema SIRDE en el SAE, que necessiten les empreses contractistes de serveis regulars estatals, d'acord amb les especificacions recollides en: https://www.mitma.gob.es/transporte-terrestre/sistemas-inteligentes-de-transporte/sistemas-inteligentes-de-transporte-its/sirde  
Continguts mínims de l'actuació subvencionable:  
- Instal·lació d'un sistema SAE que incloga el maquinari i el programari necessaris i que dispose dels elements següents:  
• Geolocalització de vehicles mitjançant GNSS i eines de visualització del posicionament dels vehicles (GIS, etc.).  
• Gestió de conductors (avisos, correccions).  
• Consola de missatges.  
• Informes d'indicadors de consums, estil conducció, manteniment i revisions, etc.  
• Control de vehicles i manteniments (sensors de telemetria).  
• Gestió de dades procedents del tacògraf intel·ligent de segona generació.  
• Automatització de la generació i manteniment del fitxer o fitxers de dades per a publicar en el NAP (Punt d'Accés Nacional) de transport multimodal, regulat pel Reglament delegat (UE) 2017/1926 de la Comissió, de 31 de maig de 2017, que complementa la Directiva 2010/40/UE, del Parlament Europeu i del Consell, pel que fa al subministrament de serveis d'informació sobre desplaçaments multimodals en tota la Unió.  
- Formació sobre l'ús dels sistemes. Els cursos inclouran sessions pràctiques sobre l'ús del sistema. Així mateix, s'inclourà formació en la gestió de les dades generades i la seua publicació en el NAP de transport multimodal.  
- Gestió de l'alta en el NAP de transport multimodal del corresponent fitxer o fitxers de dades generades amb aquest fi, realitzant la comunicació mitjançant el portal https://nap.mitma.es/ o l'adreça de correu qea@piiiy.nf, de l'adreça URL on es trobe el fitxer actualitzat automàticament i el sistema NAP de transport multimodal puga accedir a aquest.  
  
6. Actualització de sistemes SAE  
Objectiu:  
Actualització de sistemes SAE per a empreses que ja disposen d'aquestes tecnologies però que no estiguen maximitzant els beneficis de la seua utilització. Així mateix, es pretén afavorir l'explotació d'aquests sistemes per a aprofitar les dades, facilitar-ne la difusió a través de plataformes de mobilitat i específicament en el NAP de transport multimodal.  
Implantació dels sistemes necessaris per a permetre que genere i mantinga automàticament actualitzat el fitxer o fitxers de dades per a publicar-los en el NAP de transport multimodal, regulat pel Reglament delegat (UE) 2017/1926 de la Comissió, de 31 de maig de 2017.  
  
Es podrà utilitzar també per a la integració del sistema SIRDE en el SAE que permeta gestió d'expedicions i cancel·lació de bitllets, que necessiten les empreses contractistes de serveis regulars estatals, d'acord amb les especificacions recollides en: https://www.mitma.gob.es/transporte-terrestre/sistemas-inteligentes-de-transporte/sistemas-inteligentes-de-transporte-its/sirde  
Continguts mínims de l'actuació subvencionable:  
- Actualització i posada a punt del sistema SAE de les empreses de manera que permeta la generació i el manteniment automàtic del fitxer o fitxers de dades per a publicar-los en el NAP de transport multimodal, mitjançant els serveis de consultoria necessaris. Aquest servei de consultoria haurà de permetre disposar d'una persona per a resoldre dubtes o incidències durant un mínim de tres mesos.  
- Formació que incloga la generació, l'actualització, la gestió de les dades i l'enviament al NAP de transport multimodal. Aquesta formació haurà d'incloure, així mateix, el manteniment del sistema SAE i l'ús de l'eina per a reduir costos i optimitzar operacions.  
- Gestió de l'alta en el NAP de transport multimodal del corresponent fitxer o fitxers de dades generades amb aquest fi, realitzant la comunicació mitjançant el portal https://nap.mitma.es/ o l'adreça de correu atn@vqvce.qv, de l'adreça URL on es trobe el fitxer actualitzat automàticament i el sistema NAP de transport multimodal puga accedir a aquest.  
Criteris en relació amb la instal·lació:  
- Si el destinatari últim té fins a tres vehicles, s'hauran d'instal·lar com a mínim els sistemes SAE embarcats en un vehicle.  
- Si el destinatari últim té entre quatre i deu vehicles, s'hauran d'instal·lar com a mínim els sistemes SAE embarcats en tres vehicles.  
  
- Si el destinatari últim té més de deu vehicles, s'hauran d'instal·lar com a mínim els sistemes SAE embarcats en deu vehicles.  
  
7. Ajuda als serveis de transport de viatgers  
Objectiu:  
Millora de la informació al públic per a serveis de transport de viatgers. Els projectes poden comprendre des d'instal·lar i promoure sistemes de gestió de flotes que permeten eliminar contratemps en relació amb el manteniment dels autobusos de les empreses, fins a la millora de pàgines web o la creació d'aplicacions de mobilitat per a una difusió més efectiva del transport col·lectiu.  
S'inclou també, de manera opcional, la implantació de sistemes de comptatge de passatgers en els sistemes de transport col·lectiu de viatgers/eres. Aquests sistemes tenen el fi de conéixer la demanda de passatgers/eres, per a gestionar l'operació sobre la base de dades fiables i, com a aspecte clau en la salut i en el confort del viatge, poder informar el viatger/a del grau d'afluència de persones en els vehicles.  
Així mateix, es podrà incloure la millora del sistema SIRDE tant en maquinari (tauleta, telèfon o altres dispositius de lectura del codi QR com ara lectors làser) com en programari (desenvolupaments per a facilitar les dades al Ministeri de Transports, Mobilitat i Agenda Urbana utilitzant API) en el SAE.  
Continguts mínims de l'actuació subvencionable:  
- Llicències de programari o subscripció web durant dos anys, incloent-hi les que siguen necessàries per a l'ús dels dispositius de comptatge.  
- Instal·lació de sensors en els vehicles.  
- Instal·lació del maquinari per al comptatge (p. ex., espires) o l'estimació (p. ex., càmeres de videoanàlisi) de passatgers/eres.  
- Integració/comunicació amb altres sistemes interns com el SAE, el Centre de Control, etc.  
- Millora de la difusió de la informació de serveis, rutes i parades a través d'eines digitals, i elaboració d'eines digitals pròpies per a aquest fi, que incloga la generació i el manteniment del fitxer o fitxers de dades per a publicar-los en el NAP de transport multimodal, d'acord amb el Reglament delegat (UE) 1926/2017, a través de serveis de consultoria.  
  
- Formació per a l'ús de les eines de maquinari i programari implantades, així com en l'actualització de les dades generades per a enviar-les al NAP de transport multimodal. Així mateix, s'haurà de formar en l'ús de les eines per a reduir costos i optimitzar les operacions.  
  
- Gestió de l'alta en el NAP de transport multimodal del corresponent fitxer o fitxers de dades generades amb aquest fi, realitzant la comunicació mitjançant el portal https://nap.mitma.es/ o l'adreça de correu xma@dbwsp.it, de l'adreça URL on es trobe el fitxer degudament actualitzat i el sistema NAP de transport multimodal puga accedir a aquest.  
Criteris en relació amb la instal·lació:  
- Si el destinatari últim té fins a tres vehicles, s'hauran d'instal·lar com a mínim els sistemes maquinari de comptatge i els sensors necessaris en un vehicle.  
- Si el destinatari últim té entre quatre i deu vehicles, s'hauran d'instal·lar com a mínim els sistemes maquinari de comptatge i els sensors necessaris en tres vehicles.  
- Si el destinatari últim té més de deu vehicles, s'hauran d'instal·lar com a mínim els sistemes maquinari de comptatge i els sensors necessaris en deu vehicles.  
  
8. Ajuda per a implantar les aplicacions que permeten als usuaris dels serveis públics de transport regular d'ús general fer reclamacions per mitjans electrònics  
Objectiu:  
Accelerar, en el marc del que estableix l'article 2.67 del Reial decret 70/2019, de 15 de febrer, pel qual es modifiquen el Reglament de la Llei d'ordenació dels transports terrestres i altres normes reglamentàries en matèria de formació dels conductors dels vehicles de transport per carretera, de documents de control en relació amb els transports per carretera, de transport sanitari per carretera, de transport de mercaderies perilloses i del Comité Nacional del Transport per Carretera, que modifica l'article 89 del ROTT, i per les resolucions de 24 de juliol de 2020 i de 28 de juliol de 2022, de la Direcció General de Transport Terrestre, la implantació de les aplicacions informàtiques de les empreses concessionàries (contractistes de serveis públics de transport regular de viatgers d'ús general) perquè els seus usuaris formulen per mitjans electrònics les reclamacions que estimen pertinents, així com la connexió d'aquestes aplicacions amb el servei web oferit pel Ministeri de Transports, Mobilitat i Agenda Urbana a fi que les empreses concessionàries remeten al Ministeri les dades de les reclamacions esmentades.  
  
Continguts mínims de l'actuació subvencionable:  
- Desenvolupament i posada en servei de l'aplicació per a fer reclamacions d'usuaris per mitjans electrònics.  
- Connexió d'aquesta aplicació amb el servei web del Ministeri de Transports, Mobilitat i Agenda Urbana per a remetre a aquest les dades de les reclamacions.  
- Formació per a l'ús de les eines de maquinari i programari implantades.  
  
9. Millora de sistemes de ticketing  
Objectiu:  
Millora dels sistemes i procediments de ticketing per a sistemes de transport de viatgers. Es pretén facilitar i agilitzar l'expedició i la validació de títols de transport i, a més, ser útil per al control de viatgers. Els projectes poden estar relacionats amb noves formes de pagament i la integració de títols ja existents.  
Continguts mínims de l'actuació subvencionable:  
- Implantació de maquinari per a sistemes nous de gestió de diner electrònic i ticketing, com ara pupitre a bord del vehicle que, a més de per a la venda/emissió de bitllets, es configure com a ordinador central del vehicle per a gestió de diner electrònic/ticketing, validadora/cancel·ladora per a targetes tipus EMV, intel·ligents sense contacte i lectors NFC a bord de vehicles, en parades o en estacions, expenedores per a la venda i l'emissió de bitllets, etc. També es considera l'ampliació d'un sistema vigent de gestió de diner electrònic i ticketing.  
- En tota implantació de procediments de ticketing, es recomana que convisquen el sistema vigent i el nou que es pretén instal·lar, almenys durant un temps de transició suficient perquè els viatgers/eres s'adapten, principalment els menys alfabetitzats digitalment.  
  
- Llicències de programari o subscripció web durant dos anys per a la utilització del sistema de gestió de diner electrònic i ticketing, actualització del programari del sistema vigent i integració del sistema o la seua comunicació amb altres sistemes interns.  
- Servei de consultoria per a implantar un nou sistema de ticketing ad hoc al servei prestat amb els vehicles disponibles.  
- Formació sobre l'ús dels equips i els programes de gestió del ticketing, amb la finalitat d'optimitzar les operacions. La formació haurà d'incloure sessions pràctiques de l'ús de les eines una vegada integrades, així com sessions informatives que permeten el màxim aprofitament amb altres tecnologies que permeten millorar el servei prestat. En aquestes sessions informatives, es farà referència a l'Estratègia de mobilitat segura, sostenible i connectada 2030, elaborada pel MITMA, i en particular a la línia 5.1, «Facilitació de la mobilitat com a servei, dades obertes i noves tecnologies per a l'anàlisi i optimització de la mobilitat», i la mesura 5.1.2, «Impulsar solucions obertes i interoperables de ticketing i pagament», en la qual es posa de manifest l'interés del MITMA per impulsar solucions obertes i interoperables de ticketing i pagament, la qual cosa podria dur a terme per diferents vies, com són la cooperació amb altres administracions competents (CA, ajuntaments), a través dels contractes d'obligacions de servei públic que gestiona —regulats pels articles 69 a 87 de la LOTT i 61 a 104 del ROTT—, o bé impulsant modificacions normatives (a les quals pot fer-se referència si es troben en fase d'informació pública).  
Requisits:  
- Si el destinatari últim té fins a tres vehicles, s'haurà d'instal·lar com a mínim un sistema de maquinari per a sistemes nous de gestió de diner electrònic i ticketing.  
- Si el destinatari últim té entre quatre i deu vehicles, s'hauran d'instal·lar com a mínim tres sistemes de maquinari per a sistemes nous de gestió de diner electrònic i ticketing.  
- Si el destinatari últim té més de deu vehicles, s'hauran d'instal·lar com a mínim deu sistemes de maquinari per a sistemes nous de gestió de diner electrònic i ticketing.  
  
  
ANNEX II  
Documentació requerida per a justificar l'actuació realitzada  
  
Per a cada categoria de solució de modernització, el proveïdor de solucions de modernització adherit aportarà la documentació justificativa següent:  
  
1. Gestió de documents de control electrònics  
- Factura que continga totes les actuacions finançades, incloent-hi la factura de la llicència, en cas que l'aplicació SaaS o programari per a generar documents electrònics la requerisca, amb l'especificació de la data d'inici i finalització d'aquesta.  
- Certificat de superació del curs per part dels assistents en què es faça constar la informació següent:  
• Nom de l'alumne i DNI/NIE.  
• Denominació de l'acció formativa.  
• Contingut de l'acció formativa (temari del curs).  
• Resultats d'aprenentatge.  
• Modalitat d'impartició, duració i període d'impartició de l'acció.  
  
- Informe en què s'incloga una descripció de les actuacions que s'han dut a terme, així com del nombre d'incidències ateses. Aquest informe haurà d'incloure la data d'inici i finalització del servei de consultoria i el número de personal, i la seua capacitació, que s'ha posat a la disposició del destinatari últim. L'informe haurà d'incloure com a annex una còpia de cinc documents electrònics de transport generats (associats a casos reals i/o de prova).  
  
2. Sistema de tacògraf intel·ligent de segona generació  
- Factura que continga totes les actuacions finançades, incloent-hi la factura del sistema de tacògraf intel·ligent de segona generació.  
- Certificat de superació del curs per part dels assistents que continga, com a mínim, el nom de l'alumne, els continguts i el nombre d'hores del curs.  
- Informe en què s'incloga una descripció del nombre d'incidències i/o dubtes atesos. Aquest informe haurà d'incloure la data d'inici i finalització del servei tècnic.  
  
3. Integració de documents de control electrònics en els sistemes de gestió  
- Factura que continga totes les actuacions finançades.  
- Informe en el qual s'incloga una descripció de les actuacions que s'han dut a terme. Aquest informe haurà d'incloure la data d'inici i finalització del servei tècnic proporcionat.  
- Certificat de superació del curs per part dels assistents que continga, com a mínim, el nom de l'alumne, els continguts i el nombre d'hores del curs.  
- Factura de la llicència, que incloga la data d'inici i de finalització d'aquesta.  
  
4. Implantació de sistemes TMS/ERP  
- Factura que continga totes les actuacions finançades, incloent-hi la factura del servei TMS/ERP instal·lat, en la qual s'incloga la data d'inici i de finalització de la subscripció al servei i els sistemes de programari i maquinari instal·lat.  
- Certificat de superació del curs per part dels assistents que continga, com a mínim, el nom de l'alumne, els continguts i el nombre d'hores del curs.  
  
5. Implantació de sistemes SAE  
- Factura que continga totes les actuacions finançades, incloent-hi la factura del sistema SAE instal·lat, en la qual s'incloga la descripció dels sistemes de maquinari i programari instal·lat.  
- Certificat de superació del curs per part dels assistents que continga, com a mínim, el nom de l'alumne, els continguts i el nombre d'hores del curs.  
- Justificant de la sol·licitud d'alta en el NAP de transport multimodal que proporcione l'adreça URL del fitxer que continga els conjunts de dades amb la informació requerida degudament actualitzada. Així mateix, s'inclourà una captura de pantalla on es puga observar la publicació de les dades en el portal web del NAP de Transport Multimodal, https://nap.mitma.es/, a fi de testimoniar que tota la informació proporcionada al NAP és correcta i ha sigut possible publicar-la.  
  
  
6. Actualització de sistemes SAE  
- Factura que continga totes les actuacions finançades.  
- Informe en el qual s'incloga una descripció de les actuacions que s'han dut a terme. Aquest informe haurà de contindre, com a mínim, la data d'inici i finalització del servei de consultoria proporcionat, descripció del sistema existent abans de l'actuació, necessitat de l'actualització realitzada i descripció de les actualitzacions realitzades. L'informe haurà d'incloure com a annex un justificant de la sol·licitud d'alta en el NAP de transport multimodal proporcionant l'adreça URL del fitxer que continga els conjunts de dades amb la informació requerida degudament actualitzada. Així mateix, s'inclourà una captura de pantalla on es puga observar la publicació de les dades en el portal web del NAP de transport multimodal (https://nap.mitma.es/), a fi de testimoniar que tota la informació proporcionada al NAP és correcta i ha sigut possible publicar-la.  
- Certificat de superació del curs per part dels assistents que continga, com a mínim, el nom de l'alumne, els continguts i el nombre d'hores del curs.  
  
7. Ajuda als serveis de transport de viatgers  
- Factura que continga totes les actuacions finançades, incloent-hi la factura de les llicències del programari o dels serveis web, en la qual s'incloga la data d'inici i de finalització de la llicència del programari o de la subscripció als serveis web, així com la factura dels sensors instal·lats i dels sistemes de maquinari de comptatge de passatgers implantats (si és el cas).  
- Informe en el qual s'incloga una descripció de les actuacions que s'han dut a terme. Aquest informe haurà de contindre la data d'inici i de finalització del servei de consultoria proporcionat. L'informe haurà d'incloure com a annex un justificant de la sol·licitud d'alta en el NAP de transport multimodal proporcionant l'adreça URL del fitxer que continga els conjunts de dades amb la informació requerida degudament actualitzada. Així mateix, s'inclourà una captura de pantalla on es puga observar la publicació de les dades en el portal web del NAP de transport multimodal (https://nap.mitma.es/), a fi de testimoniar que tota la informació proporcionada al NAP és correcta i ha sigut possible publicar-la.  
- Certificat de superació del curs per part dels assistents que continga, com a mínim, el nom de l'alumne, els continguts i el nombre d'hores del curs.  
  
8. Ajuda per a implantar les aplicacions que permeten als usuaris dels serveis públics de transport regular d'ús general fer reclamacions per mitjans electrònics.  
- Factura que continga totes les actuacions finançades, incloent-hi la factura de l'aplicació informàtica en la qual s'incloga la descripció dels sistemes de maquinari i programari instal·lat, així com el cost de connexió d'aquesta amb el servei web del Ministeri de Transports, Mobilitat i Agenda Urbana per a enviar les dades de les reclamacions.  
  
- Certificat de superació del curs per part dels assistents que continga, com a mínim, el nom de l'alumne, els continguts i el nombre d'hores del curs.  
  
9. Millora de sistemes de ticketing  
- Factura que continga totes les actuacions finançades, incloent-hi la factura de les llicències del programari o dels serveis web, en la qual s'incloga la data d'inici i finalització de la llicència del programari o de la subscripció als serveis web, així com la factura dels sistemes de maquinari per a sistemes nous de gestió de diner electrònic i ticketing instal·lats.  
- Informe en el qual s'incloga una descripció de les actuacions que s'han dut a terme. Aquest informe haurà d'incloure la data d'inici i de finalització del servei de consultoria proporcionat.  
- Certificat de superació del curs per part dels assistents que continga, com a mínim, el nom de l'alumne, els continguts i el nombre d'hores del curs.  
La justificació de l'activitat subvencionada es realitzarà per a cadascun dels acords de prestació de solucions de modernització, i els responsables últims d'aquesta seran les persones destinatàries últimes de la subvenció. La presentació de la justificació de la subvenció la realitzaran els proveïdors de solucions de modernització adherits, en nom del destinatari últim.  
Es realitzarà mitjançant un compte justificatiu simplificat amb l'aportació de justificants de despesa d'acord amb el que preveuen l'article 30 i successius, de la Llei 38/2003, de 17 de novembre, i el títol II, capítol II, del seu reglament de desplegament, els requisits específics que s'establisquen en les convocatòries i amb el que s'estableix en la normativa aplicable del Mecanisme de recuperació i resiliència.  
El compte justificatiu simplificat constarà d'una memòria que es correspondrà amb el formulari digital preestablit i que inclourà la documentació següent:  
a) Detall tècnic i funcional de les solucions instal·lades i prestades i els seus costos de conformitat amb l'Acord de prestació de les solucions de modernització.  
b) Acreditació del compliment de l'activitat subvencionada, segons els requisits que estableix l'annex I del reial decret.  
c) La factura emesa pel proveïdor de solucions de modernització adherit i la documentació acreditativa de l'abonament d'aquesta.  
d) Conformitat expressa del destinatari últim de les solucions instal·lades i prestades.  
e) Declaració expressa del destinatari últim de no haver rebut cap altra subvenció, ajuda, ingrés o recurs, que cobrisca el mateix cost de l'Acord de prestació de solucions de modernització, procedents de qualsevol administració o ens públic o privat nacional, de la Unió Europea o d'organismes internacionals.  
f) Proves pertinents sobre el compliment de les obligacions de publicitat que recullen l'article 28 del Reial decret 902/2022, de 25 d'octubre, i l'article 15 d'aquesta ordre.